佛说阿弥陀经略解圆中钞

〔明〕永乐吴郡沙门大佑解

〔明〕天启天台沙门传灯钞

《弥陀略解圆中钞》序

天台山幽溪沙门传灯撰

夫如来口密，语意多含。譬王索“仙陀婆”，一名而具四实，惟彼智臣善解其义。俟王之若出、若食、若饮、若战，一唱乎此，则奉之以马、以盐、以水、以器，莫不会王之心，适王之意。菩萨智臣亦复如是，善解如来之所说法，于浅法中作深说，深法中作浅说，亦浅亦深法中作非浅非深说，非浅非深法中作亦浅亦深说。造论弘经，丰约适所，既不令智退，亦不使义阙，然后可谓升其堂而入其室也。

此《佛说阿弥陀经》，乃释迦如来于深法中作浅说、广法中作略说者也。说既略矣，而智臣为之解，不得不略；义既深矣，而智臣为之解，不得不深。解略，不令其智退；理深，不令其义阙。以略探广，从容中道。

余于吴门蘧庵大师《略解》见矣。其《序》有曰：“琼林玉沼，直显于心源；寿量光明，全彰于自性。”又曰：“了唯心之本具，亿刹非遥；知大愿之可凭，三祇横截。”噫！括尽全经，厥语何其略；惟心本性，厥义何其深！微菩萨智臣，乌能至于是乎？

今为之钞而特题为“圆中”者，意以极乐依正为妙有，一心持名为真空。微真空，而莫能证于极乐之妙有；微妙有，而莫能显于此心之真空。所谓不思议假，非偏假，真空不空，非但空。合是二者而行之，则圆中圆满，非但中之道成，是故命为钞焉。意欲读是经而修行者，顾名思义，诚宜一心不乱而万虑皆忘，则真空之理彰；七日持名，念念相续，则妙有之理显。行成而见佛，心净而华开。娑婆之印坏，而极乐之文成。印坏，所以空其情，是之谓真空；文成，所以立其法，是之为妙有。二者俱忘而俱存。《弥陀》之经，厥语所以略，厥义所以深。爰因钞次，故揭题义，而漫为之序云。

皇明天启龙飞之初年 季冬哉生明 下笔故序

重刻《弥陀略解圆中钞》劝持序

念佛求生净土一法，乃十方诸佛普度众生之要道，九界众生速证佛果之妙门，诸大乘经皆启斯要，净土三经专明其致。世多习矣不察，视为浅近，谓不若教海之宏深，禅宗之直捷，每扬宗教而抑净土，尚自力而恶佛加。当仁固让，见义不为，致如来彻底悲心郁而不畅，众生出苦捷径塞而罔通。今不避罪责，略引证据，冀见闻随喜，同生莲邦。

如来初成正觉，为四十一位法身大士演大《华严》。及至《入法界品》，善财以十信满心，受文殊教，遍参知识。初见德云，一闻念佛法门，即证初住。从兹随参随证。及五十三，至普贤所，普贤以威神加被，即时善财所证，与普贤等，与诸佛等。普贤乃为说十大愿王，劝进善财并华藏海众，回向西方极乐世界。而《观经》五逆十恶，地狱相现，十称佛名，即得往生。夫法身大士悉愿往生，阿鼻罪人尚预末品。法门之宏深直捷，孰有过于此者？诚可谓教海之南针，禅宗之北极，一切诸法无不从此法界流，河沙妙义无不还归此法界。以故西天文殊、普贤、马鸣、龙树，东土远公、智者、善导、永明，或发愿而说经（文殊有《发愿经》，普贤说《行愿品》），或注经而造论，莫不以此法门自行化他，普利含识。而古人欲令举世咸修，故以《阿弥陀经》列为日课，以其言约而义丰，行简而效速。宏法大士注疏赞扬，自古及今，多不胜数，于中求其至广大精微者，莫过于莲池之《疏钞》，极直捷要妙者，莫过于蕅益之《要解》。幽溪法师握台宗谛观不二之印，著略解圆融中道之钞，理高深而初机可入，文畅达而久修咸钦。奈流通既久，错讹甚多，因校订重刻，俾复旧观。

《弥陀》一经，得此三疏，法无不备，机无不收。随研一种，亦可知其指归；遍阅三书，方堪彻其阃奥。自此圆发三心，执持圣号，期出五浊之恶世，冀证四德之玄猷。如是则临命终时，定蒙弥陀接引，圣众偕迎。托质莲胎，离险道以安居宝所。闻法受记，由同居而顿证寂光。撩起便行，阿谁无分？书此愚忱，敢告同人。

此钞立法，迥异常式，无论若科若经若解，皆以钞科统之，故序钞首科，即“次、能述人”，而阙“初、所述题”；解钞首科，即“次、释解文”，而阙“初、列解题”。以两处首科不便列于题前，但影略之，令阅者自领会耳。又疏中所引大本，乃《无量寿经》，钞中所引大本，乃《大阿弥陀经》。幽溪取其文义详悉，举世流通，故特引之，致其字句，间有不同耳。

释印光校正并序

《佛说阿弥陀经略解》序

〔明〕吴郡沙门大佑述

〔明〕天台山幽溪沙门传灯钞

次、能述人

师字蘧庵，大佑，其讳也，为苏州北禅天台讲寺住持。精于教理，其于净土一门，尤得其妙，有《净土指归集》盛行于世。其俗姓桑梓，尚俟详考。

三、所述序二

初、序说经之由

次、序注解之由

初（为二）

初、序缘起

次、序说经

初（又二）

初、推寻源流

次、正序缘起

初（为二）

初、真源不二

次、妄派成殊

盖言约真源，则一性之中，原无苦乐之殊，则何须如来出世说经。唯妄派成殊，故我佛示生演教。今先明真源不二。

【疏】夫寂光真净，初无苦乐之殊。

【钞】寂光者，四种净土之一也。四净土者，一、凡圣同居净土，二、方便有余净土，三、实报无障碍净土，四、常寂光净土。各有净秽，唯上品寂光为真实净土，余之净土皆带虚设故。又复应知，真净之言，非离三土别有寂光可得，只指下三土之体，理本究竟，与寂光更无差别。故四明尊者《妙宗钞》云：“须知四土有横有竖，仍知横竖只在一处。如同居土，趣尔一处，即是实报。若破无明，转身入者，斯是法身，同佛体用，称实妙报，则六根净人亦莫能预，岂居二乘？此则一处竖论实报。若未破无明，即身见者，此乃诸佛及大菩萨，为堪见者加之，令见实报土也。盖有机缘，虽未破惑，已修中观，如华严会，及诸座席，杂类之机，咸见身土难思者是。……实报既尔，方便、寂光横论同处，亦复如是。于同居处论三土横竖，于方便处论二土横竖，于实报处论一土横竖。至寂光处，无横无竖，当处亦无。”今云寂光真净，乃直标真体也。

初无苦乐之殊，彰离过绝非也。盖以四土净秽言之，于同居娑婆，则惟苦无乐，清泰惟乐无苦。以方便对同居言之，则同居惟苦无乐，方便惟乐无苦。以方便当土言之，则方便秽邦惟苦无乐，方便净土惟乐无苦。以实报对方便言之，则方便惟苦无乐，实报惟乐无苦。以实报当土言之，则实报秽邦惟苦无乐，实报净土惟乐无苦。若以实报对寂光言之，则实报惟苦无乐，寂光惟乐无苦。以寂光当土言之，则寂光秽邦惟苦无乐，寂光净土惟乐无苦。已上皆约修成、不二而二言之，故有苦乐之殊。今《序》云初无苦乐之殊者，乃约性具十界五阴国土，惟有十界苦乐圆融之性，而无十界苦乐差别之相。即生佛等有真如不变之体，本无净秽之殊，何有苦乐之异？故此一句科为“真源不二”，以为下“妄派成殊”张本，《楞严》所谓“性觉妙明，本觉明妙”，又曰“清净本然，周遍法界”是也。四种净土具如下释。

次、妄派成殊

【疏】妄识纷纭，遂有圣凡之异。

【钞】妄识者，三惑之总名也。盖众生无始已来，从性觉妙明、本觉明妙中，一念俄然晦昧，而妄为明觉。因明立所，所既妄立，生汝妄能，无同异中炽然成异，因而为三细之无明、尘沙，因而为六粗之见惑、思惑，一变而为寂光秽土，二变而为实报秽土，三变而为方便秽土，四变而为同居秽土。如是为菩萨、为声闻缘觉、为六道众生，故曰“妄识纷纭，遂有圣凡之异”。《楞严》所谓“随众生心，应所知量”，《华严》所谓“能随染净缘，遂分十法界”。是故科为“妄派成殊”。

又复应知，初句虽云“寂光真净，初无苦乐之殊”，不妨乎不殊而殊，即性具十界也；次句虽云“妄识纷纭，遂有圣凡之异”，不妨乎异而不异，即在性无殊也。良由真如虽不变，不妨乎不变而随缘；妄识虽随缘，不妨乎随缘而不变。以随缘故，是以不殊而殊；以不变故，是以异而不异。能知乎此，方能了今念佛之心，乃全性以起净修、全修而在一性也。

次、正序缘起

【疏】由是漂流五浊，莫返一真。故我释尊，示生堪忍。

【钞】此正序如来说经之缘起也。盖释迦如来，久证真常，何有王宫之受生？但因一切众生，无始堕落，故有娑婆之出世。漂流五浊者，谓众生无始以来，从涅槃性海，鼓识浪以扬波，弊澄圆而失湛，渣滓明妙，汨没性真，良由先失之以动，故曰漂流，《楞严》所谓“觉明空昧，相待成摇”是也；次失之以昏，故曰五浊，《楞严》所谓“晦昧为空”是也。然而昏必具动，动必具昏，是则流即浊也，浊即流也。昏动之惑既形，明静之真即失。但此五浊，有粗细不同。如《楞严》之言劫浊云：“汝见虚空，遍十方界。空见不分，有空无体，有见无觉，相织妄成，是第一重，名为劫浊。”此则兼三惑而言之也。若如寻常所说，人寿二万岁时方入劫浊，此则独指见思二惑最炽盛时以言之也。然而或有细不兼粗，而未尝有粗不兼细。今但正指释尊示生堪忍之时，而粗者适当其情。若曰莫返一真，亦是兼细以言之也。示生堪忍，正当垂应凡圣同居秽土。且言劣应，丈六老比丘身相而已。若亦兼细惑而言，则义含垂应上之二土也。

次、序说经（分二）

初、序住处机宜

次、序所说法要

今先序住处机宜。

【疏】当祇园之嘉会，告身子之利根。

【钞】祇园嘉会，说经之住处也；身子利根，所被之当机也。论此经所被机宜，厥品有三：一、菩萨，二、二乘，三、凡夫。盖净土法门，诸小乘经绝口不谈，以子果既尽，则灰身灭智，不说身后有生。今盛谈之，乃菩萨之法门也。若原此经，说在方等，正弹偏斥小、叹大褒圆之时。弹斥小乘界外不生，故云有生，而特指彼国有无量无边声闻弟子。又极口称扬彼土依正二报微妙庄严，则叹大褒圆寓其中矣。况舍利弗又为众弟子中上，是以告之，令回小以向大也。若正所被机，乃居博地，七日持名，一心不乱，即得往生，一预嘉会，得不退转。以是而观，虽在凡夫，义属圆顿，又可知也。

次、所说法要（为四）

初、序经名

次、序经体

三、序宗要

四、序力用

能诠所诠，不出此四，是故括而序之，以尽一经旨趣，可谓善通大乘者也。

今初序经名。

【疏】开法藏之愿门，指乐邦之妙土。

【钞】此经备说依正，及以徒众，为能诠名。而经题但云佛说阿弥陀，大师《观经疏》所谓“举正报以收依果，述化主以包徒众”是也。是则题但言正，乃举正以收依；序但言依，乃举依以收正。影互言之，文法之巧也。论此经无开愿门之文，以有大本详言，是故略而不说。

次、序经体

【疏】琼林玉沼，直显于心源；寿量光明，全彰于自性。

【钞】琼林玉沼，略举所说依报，从“七重栏楯”去，至“宝树宝网，出微妙音”一节经文；寿量光明，略举所说正报，从“彼佛何故号阿弥陀”去，至“但可以无量无边阿僧祇说”一节经文。直显于心源、全彰于自性，二句正序其体。盖此经以实相印而为正体。无相不相，相而无相，名为实相。夫琼林玉沼、寿量光明，固一切诸法之相也。然则直显于心源、全彰于自性，顾何相之可得哉？此正无相不相、相而无相之正体，惟心净土、本性弥陀之妙法也。第言之虽易，理亦难精，玄悟指归，必有至当。试欲明之，非天台法性之宗而不可。何也？盖极乐国土远在十万亿刹之外，阿弥陀佛乃智断圆满、清净具足果人，博地凡夫污染于三惑，沉沦于二死，造无穷之业系，作不尽之生因，何能顿感弥陀、即生净土、横截五道、便阶不退哉？正由一家之谈。众生法性，厥义有三：一曰性量，则周遍于十方，而亘彻无外。十万亿刹外之极乐，在吾性量，方近乃至一隅。一曰性体，则常住坚凝者，清净皎洁。弥陀智断圆满之觉体与吾性体，正究竟而无差。一曰性具。然若但云无外无差，而不知有性具法门，虽曰无外，而终成有外，虽曰无差，而终成有差。且不知性量性体之德，从何故而周遍，依何法而清净。当知有性具者在，则向之言体德体量者，皆吾性具为之本也。三性之旨，具如《生无生论》中发明，兹不繁列。

三、序宗要

【疏】众圣同处，非少善之得生。七日持名，在一心之不乱。

【钞】下释题五章中，以信愿净业为一经宗要。今括经文，取略叙之。但言净业，盖三要中，此居其正故也。初句即经云：“彼佛有无量无边声闻弟子，皆阿罗汉，非是算数之所能知。诸菩萨众亦复如是。”又曰：“极乐国土，众生生者，皆是阿鞞跋致，其中多有一生补处，其数甚多，非是算数之所能知，但可以无量无边阿僧祇说。”又曰：“众生闻者，应当发愿，愿生彼国。所以者何？得与如是诸上善人俱会一处。”次句即经云：“不可以少善根福德因缘得生彼国。”故曰“众圣同处，非少善之得生”。三四句即经云，若有善男子善女人，闻说阿弥陀佛，执持名号，若一日若二日，乃至若七日，一心不乱。正以“琼林玉沼，直显于心源；寿量光明，全彰于自性”。众生从无始已来，昏动因缘，漂流五浊，莫返一真。今将返本还源，莫先照昏寂动。七日持名，所以照其昏也；一心不乱，所以寂其动也。昏动苟忘，不真何待。譬如尘净镜明，风恬浪静。然七日持名便阶不退者，正显教属圆顿，不待一生。愿力弘深，慈悲与拔，本功德力，不可思议。诚速出生死之要津、行菩萨道之亨衢也。

四、序力用（为二）

初、正明力用

【疏】事理体一，生佛原同，无缘之慈，不谋而应。

【钞】此经以离苦得乐为用。即经云：“其人临命终时，阿弥陀佛与诸圣众现在其前。是人终时，心不颠倒，即得往生阿弥陀佛极乐国土。”是则此之力用，关乎与拔，与拔之功，在乎感应。众生以一心持名为感，弥陀以拔苦与乐为应。拔苦之道本于悲，与乐之道本于慈，悉系天性相关，毫非勉强。行人则以事理体一、生佛原同之道为感，弥陀则以无缘之慈、不谋而应之道为应。岂非弥陀以不来而来，来此娑婆接引行人，行人以不往而往，往彼极乐觐礼弥陀？此实一经力用所凭之理本也。

次、所发功勋

【疏】了惟心之本具，亿刹非遥；知大愿之可凭，三祇横截。

【钞】前文既先明力用之理本矣，凭之而念佛求生，能了事理体一、生佛原同，则十万亿刹之遐方，皆我惟心本具，虽远不远；能知无缘之慈、不谋而应，则四十八种之大愿，无缘可凭，识流可截。如是力用岂不胜乎？言三祇横截者，此明超出三界，有横竖二义。若《婆沙论》，明三藏菩萨，三阿僧祇劫修六度万行，百劫种相好因，然后阶不退转，获五分法身。此从竖出，自下升高。如兔马渡河，纡回旷久。若依此经求生极乐者，若已生、若今生、若当生，皆得不退转于阿耨多罗三藐三菩提。又曰：“众生生者，皆是阿鞞跋致。”此从横出，即此达彼，如香象截流，一念可获。故此力用最为殊胜。

次、序注解之由二

初、正序三

初、序广解之由

【疏】经文简约，佛旨玄微，持诵虽多，研详实寡。

【钞】此经不出千言，备诠惟心净土、本性弥陀之旨，可谓经文简约、佛旨玄微矣。况弥陀世尊，偏与娑婆众生有缘，故闻此法门，莫不欣然顶受。兼之此经，言简易持，逗机易信，是以若僧若俗，莫不读诵受持。第文显可窥，而理深罕究，致令佛意反晦而不彰，则前贤之解又不得不广也。

次、序略解之由

【疏】惟前贤之著述，嗟末俗之罕闻。

【钞】前贤著述，如《序》后别列。若慈恩、孤山等诸师，各有著述，或文辞繁广，或义理深微，不便初机，故末俗罕闻，则今之略又不得不出也。

三、正序略解（为二）

初、序谦光

【疏】窃效流通，略申援引。

【钞】流通者，《金光明疏》云：“流名下澍，通名不壅。欲使正法之水，从今以澍当；圣教筌罤，不壅于来世。”大师谦言，私窃仿效古人之流通大法，是故略申援引诸解成言，以为《略解》。然于其间或用义而不用辞，略义而不略意，以成一家之言，如出一人之笔，可谓善乎著述者也。

次、序己志愿

【疏】愿与同志，普结净缘，咸契无生，同登不退云尔。

【钞】初二句，乃以私解而公人，与同志者广结佛国清净之缘；次二句，乃以己欲而施众，与同闻者契登无生不退之位。正菩萨自利兼人之志、开士大悲旷济之怀也。

二、傍序

【疏】唐慈恩法师造《弥陀通赞》一卷，宋孤山、净觉、灵芝诸师皆有疏记，三衢伦师、古厓新师皆有集注。今欲从略，以便初机，故兹别出。各从其志。

【钞】“唐慈恩”下，序古师注；“今欲从”下，序己所注。此经持诵既广，注疏必多。今之所引，涉于见闻者，屈指六师而已。以余近所见者，又有宗月溪法师之《科注》，国朝洪武间普智法师之《科释》，近今莲池法师之《疏钞》。若从简略，则此《解》为最。愿求博览，亦各从其志也。

弥陀略解圆中钞
卷上

〔明〕永乐吴郡沙门大佑解

〔明〕天启天台沙门传灯钞

次、释解文（分二）

初、释题解

次、释经解

初（又二）

初、题解

二、译人

初、题解（又二）

初、标题

佛说阿弥陀经

二、分科

释经（为二）

初、释经题

二、释经文

初中二

初、正释题

二、译人号

今初

子科（为二）

初、总标

【疏】释此经题，五重玄义。准孤山法师，以两土果人为名，方等实相为体，信愿净业为宗，舍苦得乐为用，生酥大乘为教相。

【钞】五重者，名、体、宗、力用、教相也。玄者，幽微难见也；义者，深有所以也。此天台智者大师，深得佛心，洞明经旨，未释经文，先以经中幽微难见、深有所以之旨，以释经题，使人一览经题，即知经义。盖名者，经之名也；体者，经名所诠、众生之心体也；宗者，行也，全性体以起观行、全观行以归心体之宗要也；力用者，经之体宗生善灭恶之大用也；教相者，明如来五时说法之进否也。意使学者，因名以寻心体，因体以立宗要，断疑而生信，生善而灭恶，善知大小偏圆，不致谬滥经旨也。

二、别释（为五）

初、释名二

初、标

【疏】初、释名

二、释三

初、释今题二

初、通别各释二

初、释别题二

初、约能说所说释二

初、释佛说二字二

初、二字合释

【疏】佛说者，释迦教主四辩宣演也。

【钞】佛乃极圣之通号，举其别号，乃娑婆世界释迦教主也，具云释迦牟尼，此云能仁寂默，能仁是其用，寂默是其体。今智在于说，乃其教用，故略体从用，号曰能仁，谓能其仁而利益三界也。四辩者，一、义无碍辨，谓知一切诸法义理，通达无滞；二、法无碍辨，谓通达一切诸法名字，分别无滞；三、辞无碍辩，谓于诸法名字、义理，随顺一切众生，殊方异语，为其演说，能令各各得解，辨说无滞；四、乐说无碍辨，谓随顺一切众生根性、所乐闻法而为说之，圆融无滞。佛凡说法，以此四无碍辨才而宣演之，故曰佛说。

二、二字各释二

初、释佛字

【疏】梵语佛陀，华言觉者，十号之一，究竟觉了诸法实相，名圆满觉。

【钞】题称为佛，梵语犹略，具云佛陀。华言觉者，此则属人。若单云佛，华翻为觉，此则属法。通号有十：一、如来，二、应供，三、正遍知，四、明行足，五、善逝，六、世间解，七、无上士，八、调御丈夫，九、天人师，十、佛。十号具足，为世间尊。“究竟觉了”等者，此指天台六即判佛中，此当第六究竟即觉也。六即者，一、理即觉，二、名字即觉，三、观行即觉，四、相似即觉，五、分真即觉，六、究竟即觉。六，故凡圣不滥，免生上慢；即，故初后不二，免生退屈。

一、理即觉者，诸法实相，一心圆具，昏盲不减，倒惑无亏。故无机子颂云：“动静理全是，行藏事尽非。冥冥随物去，杳杳不知归。”名理即觉也。二、名字即觉者，从善知识或修多罗，闻三宝名，知四谛字，全体即是，毫发无差。故无机子颂云：“方听无生曲，始闻不死歌。今知当体是，翻恨自蹉跎。”名名字即觉也。三、观行即觉者，全三谛理，起三观修，圆伏五住，入五品位。故无机子颂云：“念念照常理，心心息幻尘。遍观诸法性，无假亦无真。”名观行即觉也。四、相似即觉者，冶未成器，粗垢先落，见相似理，获六根净。故无机子颂云：“四住虽先脱，六尘未尽空。眼中犹有翳，空里见花红。”名相似即觉也。五、分真即觉者，分破无明，分见佛性，百界作佛，八相成道。故无机子颂云：“豁尔心开悟，湛然一切通。穷源犹未尽，尚见月朦胧。”名分真即觉也。六、究竟即觉者，无明破尽，三德功圆，穷源到底，称无上士。故无机子颂云：“从来真是妄，今日妄皆真。但复本时性，更无一法新。”名究竟即觉也。

二、释说字二

初、诂训释

【疏】说者，悦也，得机而说，称悦佛怀。

【钞】四明云：“悦是畅悦，怀是心怀。若论此经，即是如来久修久证念佛三昧，蕴之在怀，今机叩发，说之乃畅昔之所怀。”

二、简异释

【疏】又经通五人共说，拣异菩萨、天、仙、化人，故言佛说。

【钞】五人皆能说经，若请佛印，皆可流传。拣非四人，故标佛说。

二、释阿弥陀二

初、翻梵

【疏】阿弥陀，此云无量寿。

【钞】阿弥陀三字，梵语，此方翻为无量寿。

二、释义二

初、释无量寿二

初、引经释

【疏】经云：“彼佛寿命，及其人民，无量无边阿僧祇劫。”

【钞】彼佛寿命，举其化主；及其人民，举其众生也。彼国净土，虽有其民，而无其王。以其人民，各各调善自居，不须文武兼治，故无其王，但有佛为化主、法王而已。大凡化主寿命，随其国土人民以为长短。彼国人民尚然寿命无量，况佛寿命而有量乎？此则举民显主，佛寿无量。

二、况胜释

【疏】以应身无量，而天人莫知其数，况法报耶？

【钞】法报应三身各有寿量者，夫寿依命立，命藉身持。经既言寿，必有身量。故天台大师《观经疏》释题无量寿，明三身三寿三量云：“法身师轨法性，还以法性为身。此身非色质，亦非心智，非阴、入、界之所摄持，强指法性为法身耳。法性寿者，非报得命根，亦无连持，强指不迁不变，名之为寿。此寿非长寿，亦非短寿，无延无促，强指法寿同虚空量。此即非身之身、无寿之寿、不量之量也。报身者，修行所感。《法华》云：‘久修业所得。’《涅槃经》云：‘大般涅槃，修道得故。’如如智照如如境，菩提智慧与法性相应相冥。相应者，如函盖相应；相冥者，如水乳相冥。法身非身非不身，智既应冥，亦非身非不身，强名此智为报身。法寿非寿非不寿，智既应冥，亦非寿非不寿，强名非寿为寿。法量非量非无量，智既应冥，亦非量非无量，强名无量为量也。应身者，应同万物为身也，应同连持为寿也，应同长短为量也。智与体冥，能起大用。如水银和真金，能涂诸色相；功德和法身，处处应现往。能为身非身；能为常寿，为无常寿；能为无量，能为有量。有量有二义：一、为无量之量，二、为有量之量。如七百阿僧祇，及八十等，是有量之量；如阿弥陀，实有期限，人天莫数，是有量之无量。应佛皆为两量，逐物随缘，参差长短。然此三身三寿，不可并别，一异即乖法体。即一而三，即三而一，乃会玄文。”今文乃以应寿而况显法报。以是之故，而经题称为无量寿也。

次、释无量光二

初、别翻

【疏】亦云无量光。

二、引经

【疏】经云：“彼佛光明无量，照十方国，无所障碍。”

【钞】此亦无量寿佛应身之光。以光而例寿，应亦可论三身，谓法身非身非不身，则法光非光非不光等。今是应身之光，尚然无量，照十方国，无所障碍，况法报光耶？

二、约通号别号释二

初、正释

【疏】又佛是通号，阿弥陀是别号。

【钞】诸佛皆有通别二号。今此经题，释迦但举其通，弥陀但举其别。

二、释疑

【疏】释迦是此方教主，庶物咸知，故举通号；弥陀是极乐导师，理须表显，故彰别号。

【钞】或有疑云：“诸佛既有通别二号，经题何不两土化主通别并举，应云释迦佛说阿弥陀佛经？”故《解》中释其疑云：释迦是此方教主，众生无不闻知，故但举通号，以该其别；弥陀是极乐导师，不表其别，名则不显，故彰别号，以该其通。译人为省重繁，存略雅得其所也。

二、释通题二

初、约法常释

【疏】经者，法也，常也，十界同遵，三世不易。

【钞】法常之释，乃依《观经疏》，转释又依《妙宗钞》，谓：“儒经讲解，有兹二训：万代轨则，故训法也；百王不易，故训常也。佛经亦然，十界咸轨，三世不易也。”

二、以由义释

【疏】由圣人金口所宣，故言经也。

【钞】《妙宗钞》云：“由佛大圣金口，宣吐自证之法，故名为经。”

二、通别合释二

初、指通别二名

【疏】又“经”是通名，“佛说”等是别名。

【钞】《妙宗》云：“通名者，顿说渐说，施权开权，律论之外，皆名为经，故称通也。别名者，别相乃多，今从三种，谓人、法、譬，单三复三，并具足一，以成七别。单三者，单人，如《阿弥陀经》等；单法，如《大般涅槃经》等；单譬，如《梵网经》等。复三者，人法，如《文殊问般若经》等；法譬，如《妙法莲华经》等；人譬，如《如来师子吼经》等。人法譬具足者，如《胜鬘师子吼一乘大方便方广经》等。以此七别与通，合标一代佛法。”

二、明通别所以五

初、通论一化

【疏】经有三种，谓教、行、理，依教修行，从行显理。

【钞】《妙宗》云，今家释题约通别论者，以其二者各具教行理也。若无此三，徒论通别，无所以矣。何以故？盖依教而后修行，从行而后显理故也。

二、别指今题

【疏】佛是觉义，约修成说，故属于行。说即是教，阿弥陀是理。

【钞】今题佛字判属于行者，以佛是觉义，有自觉、觉他、觉行圆满之义也，约修成边说，故属于行。说字属教最分明。阿弥陀判属于理者，以是本性弥陀故，正当行者称念修行斯得见故，故判属于理。

三、判其通别

【疏】与众典不同，则三经皆别；以对经字，则三经皆通。

【钞】与众典不同，则不惟五字成别，即教行理三经皆别；以对经字，则不惟一字成通，即教行理三经皆通也。

四、结成秘藏

【疏】理即法身，行即般若，教即解脱。三一圆融，不可思议，名秘密藏。

【钞】今家凡是经题皆约通别释者，正欲明各各具三经也；各具三经者，又正欲明具秘密藏也。如一题阿弥陀三字，即我行者法身本性也；佛之一字，即全性起修之般若智慧也；说之一字，即智与法身所得之解脱也。又理即全苦道，即法身，正因佛性也；行即全惑道，即般若，了因佛性也；教即全业道，即解脱，缘因佛性也。如是三德，如世伊三点、天王三目，不纵不横，不并不别，乃不可思议秘密之藏。经题义理微妙若此，讲者听者，安可忽诸？

五、结成功德

【疏】故闻首题名字，获无量功德也。

【钞】如《金光明》，及诸大乘，多作此说。

二、出本名

【疏】此经本名“称赞不可思议功德一切诸佛所护念经”。

三、辨译异二

初、总标

【疏】传至中华，凡二译。

二、别明二

初、唐译

【疏】唐译云“称赞净土佛摄受经”。

二、秦译二

初、与唐辨异

【疏】今秦本隐略经题，在六方佛后，即云“汝等众生，当信是”等。

【钞】唐译则存本名而秦译不存者，以其隐略在六方佛后故也。

二、赞秦译善巧

【疏】以此经正示持名方法。况弥陀圣号，众所乐闻，用此立题，人多信受。故得四海同遵，流通无尽。译人之善巧也。

【钞】大凡立名，贵生物善。今所生善，则有二种：一以此经，正示持名方法；一以弥陀圣号，众所乐闻。故用此立题，人多信受。是以唐译者，秘于大藏而不见不闻；秦译者，四海同遵而流通无尽。译人善巧，信而有征矣。

二、辨体二

初、标

【疏】二、辨体

【钞】“二、辨体”者，即前总列中云“方等实相为体”也。方等实相有二义：一此经说在第三方等时。方等四教并谈，此经属圆。拣异此经实相，非华严、般若、法华三时之实相，故云方等。一圆教实相，门门可入清凉池，故方；生佛均有，平等不二，故等。《观经疏》云：“体是主质。”《妙宗钞》云：“名傍是宾，体正是主。名是假名，体是实质。一切名下，皆有其质。”今辨假名下之实质也。

二、释二

初、引论明体

【疏】《智度论》云，诸大乘经，通以一实相为经正体。

【钞】《妙宗钞》云：“诸法不生不灭，非有非无，无能无所，离言说相，离名字相，离心缘相。离此等相，名为实相，无相之相也。”若以彼义会归此经，则前段“七重栏楯”去，至“闻是音者，皆生念佛念法念僧之心”，是明惟心净土，《序》云“琼林玉沼，直显于心源”是也；中段“彼佛何故号阿弥陀”去，至“但可以无量无边阿僧祇说”，是明本性弥陀，《序》云“寿量光明，全彰于自性”是也。琼林玉沼，是明依报，该得四种净土；寿量光明等，是明正报，该得佛、菩萨、九品往生之人。此正《法华》“惟佛与佛乃能究尽诸法实相”，天台所谓“性具三千，无非实相之体”也。

二、结成所诠

【疏】即所诠之理也。

三、明宗二

初、标

【疏】三、明宗

二、释二

初、引经证成

【疏】经云：“若有信者，应当发愿，生彼国土。”

【钞】前总列中云信愿净业为宗，故今引经证成。若有信者，即信门也；应当发愿，即愿门也。若欲证成净业行门，应具引下文“七日持名，一心不乱”，求生净土。此为三要之门。信则信有惟心净土、本性弥陀，如来愿力，皆得往生。此当十乘中第一观不思议境也。虽有其信，若无其愿，则不得生。盖弥陀既以愿力而摄生，我当誓愿而求往，方得天性相关，任运与拔，犹如磁石，自然吸取。十乘往判，此当第二真正发菩提心也。四弘中，当佛道无上誓愿成，该得前之三愿。虽有其愿，若无行门，其愿则狂，故须七日持名，一心不乱。十乘往收，此当第三善巧安心止观也。七日持名，即是观；一心不乱，即是止。方持名而一心，方一心而持名，是则止观双照，亦复双遮，善巧安心，方得成就。略标上根三法，其余七乘，皆在中矣。

二、结成宗要

【疏】一经之宗要也。

四、明用二

初、牒

【疏】四、论用

二、释二

初、引经证成

【疏】经云，即得往生，极乐国土，皆不退转于无上菩提。

【钞】初二句，即示以“七日持名，一心不乱”后之文。次一句，即此前经云“众生生者，皆是阿鞞跋致”之文。前总列中云舍苦得乐为用，即经云“即得往生”云云之文。若以后足前，则众生生者，皆娑婆念佛之人，必得不退菩提。以此二文，合证此经之力用也。

二、结成力用

【疏】离生死苦，得解脱乐，此经之力用也。

【钞】余之法门，莫不皆令众生竖出三界，离生死苦，得解脱乐。如重台九级，自下升高，力胜则进，足疲则堕，其登也难。惟净土法门，令众生横出三界，离生死苦，得解脱乐。家庭咫尺，从东至西，举目可观，弹指即到，其去也易。经之力用，岂不大乎？

五、判教相二

初、总标

【疏】五、判教相

【钞】教者，圣人被下之言；相者，分别异同。如来五时设教，适时而进，大小渐顿，各有区分，天台约五时而分别之，各有攸存。故凡释经，皆须判教。

二、释相

【疏】部属大乘方等教摄。二藏明义，菩萨藏收。渐顿分之，此属顿教。

【钞】判此教相，而有三说。部属大乘方等教摄者，第一，约时判也。前总列云大乘生酥为教相，生酥即方等时也。天台大师用涅槃五时生起次第，以判如来一代之教。初从牛出乳，譬从佛最初三七日说《华严经》。次从乳出酪，譬从十二部出九部修多罗。十二年中，说小乘四《阿含经》。次从酪出生酥，譬从阿含出方等。八年之中，说《维摩》《大集》《楞严》《楞伽》《十六观》并此经等，弹偏斥小，叹大褒圆。声闻之人，得弹诃益，耻小慕大，出入无难。如小乘偏空，出三界外，无身无土。今则特告身子，而云弥陀有土，菩萨有身，众生生者，皆不退转，即其事也。次从生酥出熟酥，譬从方等出般若。二十二年说《大品般若》等诸经，以空慧水，洮汰二乘执情，令须菩提等转教般若，付财融通。次从熟酥出醍醐，譬从般若出法华、涅槃，九界三乘，会权授记，无小无大，皆令作佛。今是第三生酥，故曰部属大乘方等教摄。

“二藏明义，菩萨藏收”者，第二，约藏判也。盖佛所说经有声闻藏，即为诸二乘人说者，明理但至真谛，明惑但破见思，明智但修空观，明果无身无土。今经既明出娑婆外别有净土，则果报有乎身土，岂不理惑智果皆属菩萨藏收？

“渐顿分之，此属顿教”者，第三，约教判也。化仪之教，有渐有顿，渐则经劫修行，方阶不退；顿则即生成办，位至阿鞞。故结成云：以令凡夫不退菩提。然而令其即生，位阶不退，固是圆顿法门，亦必须先开圆解，而次修圆行，破三惑，而方证圆果，以阶不退。今则但说彼土依正二报，以之为开解生信；七日持名，一心不乱，以之为造修行门。临命终时，即得往生，以阶跋致。自非释迦之善权、弥陀之愿力、行者之宿根、现前之三要、一心不乱而三惑圆伏、顿斩业根而直往无前，安能克此？故知此经为五浊恶世之无上醍醐。《涅槃经》云，置毒生酥中，食即杀人。可不信诸？

二、译人二

初、标名

二、译人号

姚秦三藏法师鸠摩罗什奉诏译

二、解义三

初、明其生处

【疏】鸠摩罗什，此云童寿，龟兹国人也。

二、明其翻译

【疏】后秦姚氏据长安，尊为国师。弘始年间，译诸经论。

【钞】姚秦者，简非嬴秦、苻秦、乞伏秦，今是后秦姚氏也。以弘始三年，方入长安。秦主敕僧䂮等八百沙门，咨受什旨。于草堂寺，所译经论凡九十八部，合四百二十一卷。僧睿、僧肇、道常等笔受。

三、证其功德

【疏】《南山感通传》云，七佛以来译经师。

【钞】过去七佛皆生于西天竺迦维罗卫国，灭度之后，或正法或像法时，西天梵策必传流震旦，译梵成华。译经之师，历代皆有，惟什师自七佛以来，常为我震旦译经之师。此乃南山律师问费氏天人所说。又有云，什师位证三贤。是知非聊尔人也。

二、释经文二

初、总别科判

二、依科解释

今初二

初、总科三分

二、释经文三

从初至“大众俱”为序分；从“尔时佛告”至六方后，征释经题，为正宗分；从“汝等皆当信受我语”，尽文，为流通分。

【钞】汉明以来，经至震旦，弘法之师，随文讲解，无有科判。至晋道安法师，方判大小诸经皆有三分，谓序、正、流通。后西天亲光论至，与其三分义同。又此方出家之士，自汉以来，皆随师姓，如三支之类。后道安法师谓既舍俗姓，以从释迦，宜合一切，俱从释姓。后《增一阿含》至，世尊果云：“万流入海，同一咸味。四姓出家，同称释氏。”故后人赞道安法师云：“分经雅合于亲光，释姓颇同于《增一》。”

二、别明二序

【疏】诸经皆有通别二序，此经但有通序证信，而无别序发起，即十二部经中无问自说也。

【钞】通别二序者，通者，同也，“如是”等六事诸经皆同故；别者，异也，诸经发起之缘各各不同故。今经但有通序而无别序者，乃如来无问自说。盖净土法门，若被菩萨之机，正所当对，必须假问而说，如《十六观经》是其类也。但此一经，是对小乘及凡夫机，令知微妙身土即生可获，原非小乘凡夫境界，岂能问之？故如来无问自说，称性宣扬，何须发起。

二、依科解释三

初、释序分二

初、分科

序分（分二）

初、五句证信

【钞】证信者，佛将灭度，阿难咨问：“一切经首，当安何语？”佛答云：“当安‘如是我闻’等。岂惟我然？三世诸佛，经初皆尔。”

二、释经二

初、五句证信二

初、列经

如是我闻，一时，佛在舍卫国祇树给孤独园。

二、释义五

初、释所指法体

【疏】如是者，指所闻之法体也。实相之理，古今不异，名如；如理而说，为是。

【钞】如是者，指法之辞。所指者，即所闻法体实相之理。如此之理，古今不异，名如。即真如不动之体，亘万古而恒新，历千差而不改。如来能称此理而说，无不当理，故称如是。

二、释所显能闻

【疏】我者，阿难结集法藏，自言“如是法门，我从佛闻”。

【钞】《佛地论》云：“谓结集时，共请言：‘如汝所闻，当如是说。’传法菩萨便许可言：‘如是当说，如我所闻。’”

三、释所明机感

【疏】一时者，机应和合之时也。不言某年月日者，二土正朔不同故也。

【钞】机，即阿难与千二百人，并菩萨等众。应，即释迦如来，能说教主。机无应而不成，应无机而不就。砧椎相叩，乃方成法器；机应合一，则此经方说。二土正朔不同者，如此土四时，彼方三际；东夏以合朔为月旦，西方以既望为月旦。两方既尔，四夷可知。既难准定，故但言一时。

四、释所称化主

【疏】佛者，觉也。自觉，异凡夫之不觉；觉他，异二乘之独觉；觉满，异菩萨之在因。众圣中尊，故名曰佛，即释迦教主也。

【钞】梵语佛陀，此云觉者，谓觉了性相真妄之者，即究竟本觉，亦究竟始觉。自觉异凡夫之不觉者，凡夫则终朝昏扰，逐妄漂流，如来则寂照双融，还源返本。觉他异二乘之独觉者，二乘则觉了生死，如獐独跳，如来则自登彼岸，慈航度人。觉满异菩萨之在因者，菩萨则三觉虽修，而三因未满，如来则三觉究竟，而三德圆彰。为二乘菩萨众圣中尊，故称为佛。以通从别，即娑婆教主释迦牟尼佛也。

五、释所述住处二

初、释舍卫国

【疏】舍卫，正云室罗筏悉底，此云闻物，言人物富庶，远闻诸国故。

【钞】人物富庶者，谓此国具足欲尘财宝之物、多闻解脱之人也。

二、释祇树给孤独园二

初、出二人名德二

初、祇陀

【疏】梵语祇陀，此云战胜，波斯匿王太子名也。

【钞】波斯匿王太子初生之时，适与外国战胜，因立美名。

二、须达

【疏】梵语须达，此云善施，长者名也。能惠施国之穷民，名给孤独。

二、明二人并称

【疏】侧布黄金，从祇陀买园。建立精舍，请佛说法。祇陀施树，故并称也。

【钞】须达长者为儿聘妇，往王舍城，得见如来，请佛供养。佛命身子同往相地。惟祇陀太子园林茂盛，可造精舍。祇陀戏许，须金砖侧布其地，金钱挂满其林，便当与之。须达欢喜，命车载金。布地将满，祇陀见其精诚，便云：“地当属卿，林属于我，共施供佛，不亦可乎？”故后凡于此地说经，经家序处，必美二人之德而并称之。

二、列众同闻二

初、分科

二、列众同闻三

初、声闻众三

初、示数

二、释经三

初、声闻众三

初、示数二

初、列经

与大比丘僧千二百五十人俱，皆是大阿罗汉，众所知识。

二、解义（为四）

初、释明类

【疏】比丘，此云乞士，乞食资身，乞法炼心；又云怖魔，又云破恶。僧者，具云僧伽，此云和合众。

【钞】比丘，梵语，而含三义：一、乞士。外于檀越乞食，以资色身，永离四邪；内于如来乞法，以炼心性，常趣八正。应供之因也。二、破恶。能破九十八种烦恼恶因，能破二十五有生死恶果。杀贼之因也。三、怖魔。发心出家，魔王怖其出境；精进修行，波旬怖其离欲。无生之因也。和合众者，凡为僧者，须具六和：一、戒和同修，二、见和同解，三、身和同住，四、利和同均，五、口和无诤，六、意和同悦。具此六和，方可称僧。

二、释示数

【疏】三迦叶有千弟子，舍利、目连共二百五十人，最初归佛，常随众也。

【钞】三迦叶者，一、优楼频螺迦叶，二、伽耶迦叶，三、那提迦叶。若最初度憍陈如五人，合云千二百五十五人。经举大数，是故略之。得餐甘露，莫先于此，故为常随众也。

三、释显位

【疏】阿罗汉含三义：一、应供。为人天福田，乞士果也。二、杀贼。断烦恼尽，破恶果也。三、无生。不受后有，怖魔果也。

【钞】比丘，因名也；阿罗汉，果号也。因果二名，一一主对，如影随形，略无差忒。故为比丘，有乞士之因，方获罗汉应供福田之果；有破恶之因，方获断烦恼尽杀贼之果；有怖魔之因，方获无生不受后有之果。

四、释叹德

【疏】闻名钦德曰知，睹形敬奉曰识。

【钞】若但闻名，而未睹形，则知而未识；但睹形，而不闻名，则识而未知。今既闻名而睹形，必钦德而敬奉。阿难尊者与此辈等同闻，非惟见同列之德齐，亦乃显所闻之法真。以之证信，诚可信也。

二、列名二

初、牒科

二、列名

二、释经二

初、列经

长老舍利弗、摩诃目犍连、摩诃迦叶、摩诃迦旃延、摩诃拘絺罗、离婆多、周利槃陀伽、难陀、阿难陀、罗睺罗、憍梵波提、宾头卢颇罗堕、迦留陀夷、摩诃劫宾那、薄拘罗、阿㝹楼驮。

二、释义二

初、释长老

【疏】耆年硕德，通称长老。

【钞】此诸圣僧，有耆年者，必有硕德；有硕德者，未必定是耆年。故长老者，乃耆年与硕德之通称也。

二、释众名十六

初、释舍利弗

【疏】舍利弗，此云身子。其母身容端正，眼如鹙鹭，兼母名之，故又云鹙子。智慧第一。

二、释目犍连

【疏】摩诃目犍连，此云大采菽，姓也。其族众多，故以“大”别之。神通第一。

三、释大迦叶

【疏】摩诃迦叶，此云大龟氏，其祖感灵龟负仙图而出，遂以名族；又云饮光，身光赫奕，映蔽余光。毗婆尸佛时，为治金师。贫女以金珠，同修塔像，从是以来，身光金色。

四、释摩诃迦旃延

【疏】摩诃迦旃延，此云文饰，论议第一。

五、释摩诃拘絺罗

【疏】摩诃拘絺罗，此云大膝，从状得名，舍利弗母舅。

六、释离婆多

【疏】离婆多，此云星宿，父母祷星而生，遂以为名。

七、释周利槃陀伽

【疏】周利槃陀伽，此云继道，其母省亲，生于路傍故。姿性鲁钝，惟诵半偈，证罗汉果。

八、释难陀

【疏】难陀，此云善欢喜，佛之亲弟也。

九、释阿难陀

【疏】阿难陀，此云庆喜，白饭王之子，佛之堂弟也。佛成道日生，举国忻庆，因立嘉名。多闻第一。

十、释罗睺

【疏】罗睺罗，此云覆障，本修罗之名，能障日月。佛为所障，不即出家，故以为名。

十一、释憍梵波提

【疏】憍梵波提，此云牛呞，宿生为牛，食已转哨，故受此名。

十二、释宾头卢颇罗堕

【疏】宾头卢，此云不动，名也；颇罗堕，此云利根，姓也。别译云宾度罗跋啰堕阇。

十三、释迦留陀夷

【疏】迦留陀夷，此云黑光，其形粗黑故。

十四、释劫宾那

【疏】摩诃劫宾那，此云房宿，母祷房星而生。

十五、释薄拘罗

【疏】薄拘罗，此云善容，形貌端正故。昔施僧一诃梨勒，感五不死报。

十六、释阿㝹楼驮

【疏】阿㝹楼驮，此云无贫。昔于饥世，以稗饭施辟支佛，九十一劫，果报充足。天眼第一。

【钞】诸经列众，皆有叹德，如《法华》《楞严》是其例也，惟此经无之。非无也，盖译人善巧，令顾名而思义也。如大智舍利弗、摩诃目犍连等，顾何德而不彰？然诸经叹德，必随缘起。如阿难以邪染之缘，浚发《楞严》，而经家叹德，特曰“佛子住持，善超诸有”云云。同列之众，既有是德，正显当机，虽托缘于邪染，而实无是过也。此经余诸弟子且无暇论，即大智舍利弗位居其首，次之以大目犍连、摩诃迦叶、摩诃迦旃延三人者，岂无意乎？盖极乐法门，微菩萨实智而莫能信，微菩萨大神通而莫能往，微抖擞三惑而莫能净，微四无碍辨而莫能论。此经说在方等，意令声闻回小智以成大智，回小通以成大通，回小头陀以成大头陀，回小论议以成大论议。净土即权而实、即实而权者，斯可以照了实相，信受奉行；即近而远、即远而近者，斯可以不速而疾，弹指即到；心净土净、即秽而净者，斯可以生即无生，生化两冥；妙有即空、真空即有者，斯可以妙用辩才，剖析无碍。至于余诸弟子，各有一德，以类而叹德，即事而回向。于此法门，成方等益，了无生而生，感界外生；达无身而身，受变易身。竖出三界，固不可思议，又有横出三界，尤不可思议也。

三、总结二

初、牒科

三、总结

二、释经二

初、列经

如是等诸大弟子。

二、解义

【疏】学在师后，故称弟；解从师生，故称子。此总结前文也。

【钞】弟，则显师之谦让；师，乃明资之尊敬。故夫子曰：“余也处回如弟，回也处余若父。”

二、菩萨众三

初、分科

二、菩萨众三

初、明类

二、释经二

初、列经

并诸菩萨摩诃萨。

二、释义

【疏】梵语菩提萨埵，此云觉有情。同佛所证曰觉，无明未尽曰有情。摩诃萨，此云大道心众生。

【钞】菩萨二字，梵语存略，若具足称之，应云摩诃菩提质帝萨埵。摩诃翻大，菩提翻道，质帝翻心，萨埵翻众生，亦翻有情，合为大道心众生。大道心则下异众生，有情则上异诸佛。盖已离此岸，尚居中流。此诸菩萨，乃又举其大者，故以摩诃萨别之。

三、列名二

初、牒科

二、列名

二、释经二

初、列经

文殊师利法王子、阿逸多菩萨、乾陀诃提菩萨、常精进菩萨，与如是等诸大菩萨。

二、解义（为五）

初、释文殊

【疏】文殊师利，此云妙德，以微妙三德同佛所证故；亦云妙吉祥菩萨。入法正位，名法王子。

【钞】微妙三德同佛所证者，圆教始从初住，终至等觉，分破一品无明，分同佛证微妙三德。若约文殊菩萨，则有本迹之殊。本因如《悲华经》，对宝藏佛发弘誓愿，蒙佛授记，字曰文殊。又于灯明佛所，为八王子之师，是释迦九代之祖。昔太邻诸佛，今辅佐释迦。若论本果，现在北方欢喜世界作佛，号欢喜藏摩尼宝积佛。未来在南方离垢世界成佛，号普现如来。本迹如此。同佛所证，厥位相齐。亦名妙吉祥者，惑业苦三，有少分在，皆未吉祥，位居究竟，三德圆彰，故又号妙吉祥也。佛破二十五有，获王三昧，入法正位，名破有法王。文殊以位邻妙觉，为佛长子，名法王子也。

次、释阿逸多

【疏】阿逸多，此云无胜，超出偏小故，慈氏之名也。

【钞】梵语阿逸多，翻为无能胜，名也；又名弥勒，翻为慈氏，姓也。《思益经》云：“若众生见者，即得慈心三昧。”合而言之，是则此菩萨以地位证入邻极，慈心及物，以受姓名也。

三、释乾陀诃提

【疏】乾陀诃提，此云不休息，勤修不懈故。

【钞】《思益经》云：“恒河沙劫为一日夜，是三十日为一月，十二月为一岁，过百千万亿劫得值一佛。如是值恒河沙佛，行诸梵行，修习功德，然后授记，心不休息。”故号为乾陀诃提。

四、释常精进

【疏】常精进者，乃法性常住，成无作正勤故。

【钞】《大宝积经》云，是菩萨为一众生，经无量劫，随逐不舍，犹不受化，无一念弃舍。以身心俱进，名常精进。只以见法性常住，成无作正勤，虽精进而无精进相也。

五、释总结

【疏】大菩萨者，迥出偏小故。

【钞】灵芝云，菩萨名通初后，如是菩萨，莫非深位、补处，或权现影响，故称大也。诸经列菩萨众，亦有叹德，如《法华》等，是其通例，惟此经无之。非无也。亦令读是经者，顾名而思义、仰德而受行也。何也？如文殊以妙德、吉祥，阿逸多以无能胜、慈氏，乾陀诃提以自强不息、勤修无懈，常精进以悟法常住、成无作正勤，顾何德而不具？经家独列此四人者，意令修行净土者，先以微妙三德，即吾心之三谛，为能观三观之本，即所谓先观不思议境是也；继之以无能胜之无缘慈悲，而真正发菩提心，以表今之求生极乐者，一以化众生、断烦恼、学法门、成佛道而为初志；然后加之以全性起修，自强不息，勤修无懈；了法性常住，成无作正勤。庶舍秽能尽，取净穷源，即娑婆之塞，以臻乎极乐之通，则道品自然调适，对治法尔助开，九品可阶，疑城不住，法爱不生，金台可升，得预如是等诸大菩萨之列矣。经家之意，其在是乎？

三、人天众二

初、牒科

三、人天众

二、释经二

初、列经

及释提桓因等无量诸天、大众俱。

二、释义

初、释释提桓因

【疏】释提桓因，此云能天帝，忉利天主也。

【钞】梵语具云释提桓因陀罗，此翻能作天帝，忉利天主也。忉利，此翻三十三。须弥山顶，四面共八城，每城居四天，天帝居善见城中，合三十三。因果庄严，具《俱舍颂》说。

次、释无量诸天

【疏】无量诸天者，欲、色界中，诸梵天王、护世四王等也。

【钞】欲界有六天：地居二天，即下四王天，并第二忉利天；空居四天，即夜摩、兜率、化乐、他化也。色界四天，初禅、二禅、三禅各三天，四禅九天。佛凡说经，皆来会集。惟无色界天，既无色质，故不云来。

三、释大众

【疏】兼四众八部，故言大众俱。

【钞】四众者，比丘、比丘尼、优婆塞、优婆夷也。八部者，天、龙、夜叉、乾闼婆、阿修罗、迦楼罗、紧那罗、摩呼罗伽，人非人等也。

次、释正宗二

初、总判三科

二、正宗分三

初、依正庄严

二、修证行法

三、诸佛称赞

二、依经释义二

初、分科

就初（为二）

初、总示

二、别释

初（又二）

初、依报庄严

二、释经（为三）

初、依正庄严二

初、总示二

初、依报庄严二

初、列经

尔时，佛告长老舍利弗：从是西方过十万亿佛土，有世界名曰极乐。

二、解义六

初、释尔时

【疏】尔时者，将说经之时也。

【钞】尔时，即前序分机应合一之时。惟其合一，故将说经。

二、释当机

【疏】以身子利根，故特告之，不俟其请问也。

【钞】净觉云，不告菩萨天龙者，应有四悉意：一、是左面弟子，大小法集多居其首故；二、由智慧第一，四众八部罔不钦仰故；三、为令四众闻佛净土自鄙绝分故；四、复欲小乘未取证者回小向大故。佛凡说法，必获四悉檀益。今谓于佛说十二部经中，此当无问自说，以净土法门非小乘境界故，复欲令彼回小向大故。此经唯无祇夜、伽陀、因缘、譬喻、优波提舍，而长行直说，方广、授记、未曾有，此皆显有。若夫本生、本事，则以略望广，于《大弥陀经》亦复具有。

三、释界数

【疏】一大千世界称一佛土。《十疑论》云：“西方去此十万亿刹，为对凡夫肉眼、生死心量而言之耳。但使众生净业成就，临终在定之心，即是净土受生之心，动念即是生净土时。”实非远也。

【钞】《解》中先依经明远，次约理明不远。一大千世界称一佛土者，百亿日月、百亿须弥、百亿四大海、百亿铁围山，名一佛土故，《俱舍颂》云“四大洲日月，须弥卢欲天，梵世各一千，名一小千界。此小千千倍，说名为中千。此千倍大千，皆同一成坏”是也。如此观之，极乐世界去此甚远。次引天台大师《十疑论》明不远。盖言凡夫之人，以先世烦恼惑善恶业报，得此生五阴苦果。所有凡夫肉眼，远即不见，乃以不见者为远；所有生死心量，远则不知，亦以不知者为远。无怪其然。若念佛之人，一心不乱，则惑道伏；净业成就，则业道清；临终之时，娑婆印坏，则苦道脱。当尔之时，化肉眼为天眼，变凡心为圣心，故临终在定之心，即是净土受生之心。动念即是生净土时，言动念者，乃垂终得见三宝与夫见光见华等，一有所见，便名动念，非妄念之念也。虽在此土得见，已是华池受生之时，故曰实非远也。又《般舟经》，明众生有三力，故得见弥陀。一者，三昧力，即《论》中所明是也。二者，佛力。四十八愿，经云：“设我成佛，十方众生，至心信乐，欲生我国，乃至十念；若不生者，不取正觉。”三者，本功德力。此有二义：一者，众生自无始来，曾有念佛求生净土种子，当时未生，今种已熟，应得往生；二者，众生心性本具尘刹，虽十万亿之遥，无非性具，即性体性量。如帝网之一珠，影含众珠；如大海之一浪，具全潮体。非但互具，亦乃互即。故四明云，若心性不具尘刹，则生无感见之功，佛无应现之理也。

四、释极乐

【疏】梵语须摩提，此云安养，或云清泰；又云极乐者，犹言最胜也。

【钞】安养者，对娑婆八苦交煎，所养者非安也；清泰者，对娑婆五浊恶世，所处者非泰也；极乐者，对娑婆众苦之剧，所受者非乐也。

五、出四土二

初、总标

【疏】一切国土，随机所感，有乎四种。

二、别释四

初、寂光土

【疏】一、常寂光土，诸佛究竟极果所居。

【钞】《观经疏》云：“常寂光者，常即法身，寂即解脱，光即般若。是三点伊，不纵不横，名秘密藏。”《妙宗钞》云：“前三在事，故从居人修断因果而立土名。此土属理，故从本体三德为名。”私谓《钞》中既有上品寂光之名，则知彼土亦分九品，惟上上品为极果所居，余之八品，皆圆圣分证人所居，为分证寂光也，《疏》云“分证究竟，寂光净秽”是也。

二、实报土

【疏】二、实报土，法身大士所居。

【钞】《观经疏》云：“实报无障碍者，行真实法，感得胜报，色心不相妨，故言无障碍。纯菩萨，无有二乘。《仁王经》云：‘三贤十圣住果报。’即是其义。《释论》云：‘菩萨胜妙五欲，能令迦叶起舞。’《华严》云：‘无量香云台。’即其土净妙五尘。”私谓诸佛亦有报土，何必定为菩萨所居？亦可准分九品，上上品为佛所居，余之八品，随菩萨所破无明多少以为差降尔，《疏》云“次第顿入，实报净秽”是也。

三、方便土

【疏】三、方便土，三乘人所居。

【钞】《观经疏》云：“方便有余者，修方便道，断四住惑，故曰方便；无明未尽，故曰有余。《释论》云：‘出三界外，有净土，声闻、辟支佛出生其中，受法性身，非分段生。’《法华》云：‘若我灭度后，实得阿罗汉，若不信此法，若遇余佛，便得决了。’就中复有利钝，指上为净，指下为秽也。”私谓既曰就中复有利钝净秽，是则准望亦分九品，圆方便道居上三品，别、通方便道居中三品，藏方便道居下三品，《疏》云“体析巧拙，有余净秽”是也。

四、同居土二

初、出名

【疏】四、同居土，六凡所居。

【钞】《观经疏》云：“娑婆杂恶，荆棘瓦砾，不净充满，同居秽也；池流八德，树列七珍，次于泥洹，皆正定聚，凡圣同居，上品净土。”

次、释义

【疏】以五浊轻重，而分净秽。娑婆五浊重，故兼四恶趣，轮回不息；安养五浊轻，故惟有人天，皆得不退，故名极乐。

【钞】“以五浊”下，标；“娑婆”下，释。一往言之，娑婆众生，以五浊之因重，故名同居秽，是故感报兼四恶趣。此由烦恼浊中五钝使，随其强者，而牵生四趣。人天既由戒善，故烦恼稍轻。安养五浊轻者，由在娑婆专修净业，轻于五浊，故得往生极乐，受人天报。况至彼邦，尘境轻清，不生烦恼，故虽人天，皆得不退，故名极乐。再往言之，极乐国土亦分净秽，如《观经》九品，大本三辈。品位既分高下，所见亦自不同。故《妙宗钞》云：“初五浊轻为同居净者，此净甚通，须知别意。如戒善者，四教凡位，皆悉能令五浊轻薄，感同居净。而圆观轻浊，感同居净，依正最净。如经中说，地观已去，一一相状，比于余经修众善行感安养土，其相天殊。”

六、简别

【疏】尽理言之，惟究竟寂光是真极乐。

【钞】尽理言之等者，此约四土展转简之，是则分证寂光犹名秽土苦域，惟究竟果人所居之土，方得名为真实极乐。故前《序》“先明真源不二”云：“寂光真净，初无苦乐之殊。”此之谓也。

二、正报庄严二

初、牒科

次、正报庄严

二、释经

初、列经

其土有佛，号阿弥陀，今现在说法。

二、释义二

初、释三身二

初、总标

【疏】佛有三身。

二、别释三

初、法身

【疏】一、法性身，居寂光土，身土一如，名秘密藏。

【钞】《观经疏》云：“法身者，师轨法性，还以法性为身。此身非色质，亦非心智，非阴、界、入之所摄持，强指法性为法身耳。”《妙宗钞》云：“师轨释法，舍通从别。通则生佛俱轨法性。然其九界，虽轨而违。如人依师，不顺师教。唯有诸佛，从初发心，轨法而修，今能究竟冥合法性。故《大经》云：‘诸佛所师，所谓法也。……以法常故，诸佛亦常。’顺法性故，名法为师。实非所师与能体别，故即所师法而为其身。虽名为身，已出五阴，故非色质及非心智。色是初阴，心智即四阴。既其非阴，亦非入、界，故非三科任持摄属。此则已简分段、变易，以示生死阴等摄故。亦可色质简应，心智简报，三科简因。既非此等，何以状名？为物机故，强指法性，名为法身。”此能居之身也。所居之土，正如前释。

二、报身

【疏】二者，报身，居实报土。

【钞】《观经疏》云：“报身者，修行所感。《法华》云：‘久修业所得。’《涅槃》云：‘大般涅槃，修道得故。’如如智照如如境，菩提智慧与法性相应相冥。相应者，如函盖相应；相冥者，如水乳相冥。法身非身非不身，智既应冥，亦非身非不身，强名此智为报身。”《妙宗钞》云：“报即酬报也。修行是因，感于妙报而酬因也。《法华》证智德，经云：‘慧光照无量……久修业所得。’《大般涅槃》证断德也。此二果德，酬答修因，是故名报。感报之时，其相何似？故以一法二喻显之。如名不异。所观差别，不名如境；智外有境，不名如智。各二如者，境如如智，智如如境。此之境智，故得应冥。智慧名通，故以果觉菩提简之，即是无上菩提之智与法性境相应相冥。先举函盖，喻其相应。恐谓函盖虽际畔相当，终存两相，故重举水乳，以喻相冥，令知始本同是觉性，其体泯然，正同水乳，则显境外无智，智外无境，水乳可见。言非身者，非应佛有分齐身；非不身者，非报佛无分齐身。又非身，则非有；非不身，则非空。中道法身，乃本觉体，始觉冥此，能冥亦忘。为成观故，强名报身。”土义同前。

三、应化身

【疏】三、应化身，居不二土，随九品机，所见不同。

【钞】《观经疏》云：“应身者，应同万物为身也。……智与体冥，能起大用。如水银和真金，能涂诸色相；功德和法身，处处应现往，能为身非身。……然此三身，不可并别，一异即乖法体。即一而三，即三而一，乃会玄文。”《妙宗钞》云：“如谷答响，大小随声；如鉴现形，端丑在质。应万物感，现胜劣身。……智即报身，体即法身，此二冥合，应用无方。真金上色，须水银和，方能涂物。阙此一缘，金无涂用。报智功德契会法身，随有机处，应无不往。上所说报，但论冥法，即自受用也。今明垂应，以他受用常住之应，对于生身无常之应，示二迹用，是故双明身等。身即生身，有分齐相，故名为身；非身是报，无分齐相，故曰非身。《小般若》云：‘佛说非身，是名大身。’大身者，乃他受用身也。”他身者，一时随机变化而有，义则同于应身，体用少有差别。应身则从法报冥合之体，以起应用。化身则从应身之体，以起化用，乃从用而为用也。更或从化而化，则化化无穷。应身则八相始终，化身则倏起倏灭。

居不二土者，报身为能证之智，法身为所证之理，是则寂光、实报，皆能应之体，他受用土及方便、同居，皆应身所居之土。机缘差别，有乎九品，故视之为异；佛应无差，则寂光、实报横在三品，故云不二。应准《观经疏》，判九品往生人，须者往检。又四土，土土各分九品。随土感见三身有异，随机感见四土不同。

次、释简异

【疏】现在说法，拣非过未也。

【钞】下经云：“阿弥陀佛成佛已来，于今十劫。”则知弥陀现在成佛，而为众生说法，非过去、未来之诸佛也。

二、别释二

初、分科

二、别释二

初、依报二

初、总明极乐

二、释经二

初、依报二

初、总明极乐二

初、列经

舍利弗，彼土何故名为极乐？其国众生无有众苦，但受诸乐，故名极乐。

二、释义

【疏】“彼土”下，征起；“其国”下，总释。无有众苦者，无三途八难等诸苦也。对娑婆极苦言之，故云极乐。

【钞】娑婆世界具乎六道：人、天、修罗，名三善道，以戒善为因；地狱、饿鬼、畜生，名三恶道，以恶逆为因。道即能通之义，谓一切众生，造作善业能通人天等处，造作恶业能通地狱等处，故也。又谓之三途者，乃约果为名，即由恶业而通至于火途、刀途、血途也。一、地狱道，谓此处在地之下，并铁围山间，有八寒八热等狱，即造作极重恶业众生堕于此道，故名地狱道。二、饿鬼道，有三种：一、谓罪业极重者，积劫不闻浆水之名；其次者，但伺求人间荡涤脓血粪秽；又其次者，时或一饱，加以刀杖驱逼，填河塞海。即造恶业众生，由悭贪故，生于此道。三、畜生道，谓披毛戴角、鳞甲羽毛、四足多足、有足无足、水陆空行等，即造作恶业众生，由愚痴故，生于此道。

八难者，八处皆障难也。此之八处，虽感报苦乐有异，而皆不得见佛，不闻正法，故总称为难。一、地狱难。义释同前。地狱之中，长夜冥冥，受苦无间，障于见佛闻法，是故名难。二、畜生难。义释同前。畜生道中，受苦无穷，障于见佛闻法，是故名难。三、饿鬼难。义释同前。饿鬼道中，受苦无量，障于见佛闻法，是故名难。四、长寿天难。谓此天以五百劫为寿，即色界第四禅中无想天也。言无想者，以其心识不行，如冰鱼蛰虫。外道修行，多生其处。障于见佛闻法，是故名难。五、北郁单越难。梵语郁单越，华言胜处，谓此处感报胜东西南三洲也，其人寿一千岁，命无中夭。为著乐故，不受教化，是以圣人不出其中，不得见佛闻法，故名为难。六、盲聋喑哑难。谓此等人，虽生中国，而业障深重，盲聋喑哑，诸根不具，值佛出世，而不能见佛，虽说大法，亦不能闻，故名为难。七、世智辩聪难。谓世间之人，邪智聪利者，惟务耽习外道经书，不信出世正法，故名为难。八、生在佛前佛后难。谓佛出现于世，为大导师，令诸众生离生死苦，得涅槃乐，人有缘者，乃得值遇。其生在佛前佛后者，由业重缘薄，既不见佛，亦不闻法，故名生在佛前佛后难。

等诸苦者，即人间八苦也。一、生苦。有五种：一者，受胎，谓识托母胎之时，在母腹中，窄隘不净；二者，种子，谓识托父母遗体，其识种子随母气息出入，不得自在；三者，增长，谓在母腹中，经十月日，内热煎煮，身形渐成，住在生藏之下、熟藏之上，间夹如狱；四者，出胎，谓初生下，有冷风热风吹身，及衣服等触体，肌肤柔嫩，如被物刺；五者，种类，谓人品有富贵贫贱，相貌有残缺妍丑。是名生苦。二、老苦。有二种：一者，增长，谓从少至壮，从壮至衰，气力羸少，动止不宁；二者、灭坏，谓盛去衰来，精神耗减，其命日促，渐至朽坏。是名老苦。三、病苦。有二种：一者，身病，谓四大不调，众病交攻，若地大不调，举身沉重；水大不调，举身胖肿；火大不调，举身蒸热；风大不调，举身倔强。二者，心病，谓心怀苦恼，忧切悲哀。是名病苦。四、死苦。有二种：一者，病死，谓因疾病，寿尽而死；二者，外缘，谓或遇恶缘，或遭水火等难而死。是名死苦。五、爱别离苦。谓常所亲爱之人，乖违离散，不得共处，是名爱别离苦。六、怨憎会苦。谓常所怨仇憎恶之人，本求远离，而反集聚，是名怨憎会苦。七、求不得苦。谓世间一切事物，心所爱乐者，求之而不能得，是名求不得苦。八、五阴炽盛苦。五阴者，色、受、想、行、识也。阴即覆盖之义，谓能盖覆真性，不令显发也。盛即盛大之义。谓前生老病死等众苦聚集，故名五阴炽盛苦。

“对娑婆极苦言之，故名极乐”者，盖极乐众生，无有如上娑婆种种极苦之事，故名极乐。若敌显者，极乐众生六根所对尘境无非微妙，色声香味触莫不生人观解。信念三宝，故无三毒之因。不造恶逆之业，故无三途之苦果，无三道之障难也；闻法入定，不堕无想，故无长寿天难也；虽受极乐，常受教化，故无北俱卢洲难也；六根清净，明利黠慧，故无盲聋喑哑难也；众生生者，皆正定聚，故无世智辨聪难也；阿弥陀佛今现在说法，经无量劫，观音即补其处，号普光功德山王佛，故无佛前佛后难也。莲苞托质，无生苦也；寒暑不迁，无老苦也；身非分段，无病苦也；寿命无量，无死苦也；无父母妻子，无爱别离苦也；诸上善人聚会，无怨憎会苦也；天花香食自然受用，无求不得苦也；观照阴空，无蕴苦也。

二、别示庄严二

初、分科

二、别示庄严五

初、栏网行树

二、释经

初、栏网行树二

初、列经

又舍利弗，极乐国土七重栏楯，七重罗网，七重行树，皆是四宝周匝围绕，是故彼国名为极乐。

二、解义四

初、释栏楯

【疏】栏，槛也。横曰栏，纵曰楯，庄严宝树，围绕华丛也。

次、释罗网

【疏】罗网者，宝网罗覆，光色晃耀，周匝垂布，庄严校饰也。

三、释行树

【疏】行树者，《观经》云，一一树高八千由旬，七宝华叶，无不具足。

四、释四宝

【疏】四宝者，金、银、琉璃、玻璃也。

【钞】大略言之，极乐宝地之上，一一珍宝，楼阁之外，莫不列以宝树。宝树之外，绕以栏楯。宝树、栏楯之上，又覆以罗网。各以七重为率者，所以表菩提分也。然若树若栏若网皆以四宝者，所以表七觉不离四谛也。娑婆世界王臣之家非无此严，然以树言之，不过藂林；以栏言之，不过木石；以网言之，不过丝麻；以地言之，不过土石；以因言之，不过人力。诸天虽复同之，非若净土之演法音。净土、秽土之不同，自然、造作之各异，岂无其故哉？《解》引《观经》“一一树高八千由旬，七宝华叶，无不具足”，以类明之，则所庄严不啻四宝，又可知也。

今当具引大本及以《观经》，一一具列，非曰好繁，亦所以助长求生净土者之信乐耳。《观经》云：“观宝树者，一一观之，作七重行树想。一一树高八千由旬。其诸宝树，七宝华叶，无不具足。一一华叶作异宝色，琉璃色中出金色光，玻璃色中出红色光，玛瑙色中出砗磲光，砗磲色中出绿真珠光。珊瑚琥珀，一切众宝，以为映饰。妙真珠网弥覆树上。一一树上有七重网，一一网间有五百亿妙华宫殿，如梵王宫，诸天童子自然在中。一一童子，五百亿释迦毗楞伽摩尼以为璎珞。其摩尼光照百由旬，犹如和合百亿日月，不可具名。众宝间错，色中上者。此诸宝树，行行相当，叶叶相次。于众叶间，生诸妙华，华上自然有七宝果。一一树叶，纵广正等二十五由旬。其叶千色，有百种画，如天璎珞。有众妙华，作阎浮檀金色，如旋火轮，宛转叶间，涌生诸果，如帝释瓶。有大光明，化成幢幡、无量宝盖。是宝盖中，映现三千大千世界一切佛事，十方佛国亦于中现。”

又大本云：“复有七种宝树：其纯一宝树者，根茎枝叶华果皆以一宝；二宝为一树者，根茎枝叶花果间以二宝；三宝为一树者，根茎枝叶花果间以三宝；四宝为一树者，根茎枝叶各以一宝，其花与果同于根茎；五宝为一树者，根茎枝叶花各以一宝，果则同于其根；六宝为一树者，根茎枝叶华果各以一宝；七宝为一树者，亦复如是，惟加其节，益用一宝。如是诸树，种种异行，行行相值，茎茎相望，枝枝相准，叶叶相向，华华相顺，果果相当。如是行列，数百千重，间以宝池，亦复如是。乃至周遍世界，荣色光耀，不可胜视。”

二、华池楼观二

初、分科

二、华池楼观二

初、正明

二、释经二（释华池楼观二）

初、正明二

初、列经

又舍利弗，极乐国土有七宝池，八功德水充满其中，池底纯以金沙布地。四边阶道，金、银、琉璃、玻璃合成。上有楼阁，亦以金、银、琉璃、玻璃、砗磲、赤珠、玛瑙而严饰之。池中莲华大如车轮，青色青光，黄色黄光，赤色赤光，白色白光，微妙香洁。

二、释义六

初、释七宝池

【疏】七宝池者，《观经》云：“一一池水，七宝所成。其宝柔软，从如意珠王生。”

【钞】七宝池，从水得名，故引《观经》池水从七宝成而释。然娑婆世界，水岂无之？乃从天一而生，故体非七宝。宝岂无之？乃从戊己而生，故体非柔软。净土之水，柔而非阴，宝而不刚，净秽所以异也。不特此也，彼经又云：“其摩尼水流注华间，寻树上下。”正以体非天一，故不特可下，而亦可上，粗妙所以分也。又不特此也，彼经又云：“其声微妙，演说苦、空、无常、无我、诸波罗蜜，复有赞叹诸佛相好者。如意珠王涌出金色微妙光明，其光化为百宝色鸟，和鸣哀雅，常赞念佛、念法、念僧。”正以体即唯心，无情说法，苦乐所以别也。

次、释八功德水

【疏】八德者，唐译云：一、澄净，二、清冷，三、甘美，四、轻软，五、润泽，六、安和，七、除饥渴，八、长养诸根。

【钞】此与《观经疏》列少异，彼云：“轻、清、冷、软、美、不臭、饮时调适、饮已无患。”《疏》复以八德而对五入：“清是色入，不臭香入，轻、冷、软是触入，美是味入，调适、无患是法入。”《妙宗钞》云：“《疏》释八德，而对五入，并前说法，即声入也。虽成六入，无非妙境，故令行者速证无生。”又大本云：“八功德水，湛然盈满，清净香洁，味如甘露。……彼诸菩萨声闻，诸上善人，若七宝池中澡雪形体，意欲令水没足，水即没足；欲令至膝，水即至膝；欲令至腰、至腋以至于颈，水亦如是；欲淋灌其身，悉如其意；欲令其水如初，即亦如初。调和冷暖，无不顺适。开神悦体，涤荡情虑。清明澄洁，莹若无形。”

三、释金沙布地

【疏】金沙布地者，《观经》云，黄金为渠，渠下皆以杂色金刚而为底沙。

【钞】此经但云金沙布地，《观经》云：“金刚以为底沙。”其文犹略。具足言之，应如大本云：“黄金池者，底白银沙；水晶池者，底琉璃沙；珊瑚池者，底琥珀沙。有二宝为一池者，其底沙亦以二宝。若黄金、白银池者，底沙则以珊瑚、琥珀；若珊瑚、琥珀池者，底沙则以砗磲、玛瑙。若三宝、四宝以至七宝共为一池，则底沙亦如是。此诸宝池，有方四十里者，有方五十里者，有方六十里者。如是展转渐大，以至于方二万四百八十里，若大海然。是诸池者，皆菩萨声闻诸上善人生长之所，有时浴于其间。若彼佛池，其方倍此，皆七宝相间而成，白珠、明月珠、摩尼珠为之底沙。”

四、释四宝

【疏】琉璃，此云不远，去波罗奈城不远有此宝，故以为名。玻璃，此云水玉。

【钞】琉璃，梵语具云吠琉璃，此云不远，是故字体古作流离，以是梵语故，后人见是玉类，故改从琉璃。玻璃，亦是梵语，具足应云窣坡致迦，其状似此方水晶，有赤、白、青三色，字体亦应从坡离，人见似玉，故改从玻璃。砗磲，梵语具足应云牟婆洛揭拉婆，此云青白色宝。《尚书大传》曰：“大贝如大车之渠。”渠谓车辋。赤珠，《佛地论》云“赤虫所出”，《智论》云：“真珠出鱼腹中、竹中、蛇脑中。”不必唯生蚌胎也。玛瑙，梵语摩婆罗伽隶，此翻玛瑙宝，色如马之脑，故名，字体旧作马脑，后人改从玉石。

五、释楼阁

【疏】楼阁者，《观经》云：“众宝国土，一一界上，有五百亿宝楼。”大本云：“其讲堂精舍、宫殿楼观，皆七宝庄严，自然化成。复以真珠、明月、摩尼众宝以为交络，覆盖其上。”

【钞】大本又云：“阿弥陀佛讲堂精舍，皆自然七宝相间而成。复有七宝以为楼观栏楯，复有七宝为之缨络，悬饰其侧。复以白珠、明月珠、摩尼珠为之交络，遍覆其上，殊特妙好，清净光辉，不可胜言。其余菩萨声闻所居宫宇，亦复如是。彼诸天及世人所居宫宇楼阁，称其形色高下大小，或以一宝二宝，乃至无量众宝，悉化现而成。

六、释四华

【疏】灵芝云：“车轮大小，难为定准。《十住婆沙论》云，轮王千辐轮，周围十五里。”“青色”下，“《观经》云：‘一一池中，有六十亿七宝莲华。’则非止四色。‘一一莲华，团圆正等十二由旬。’非止如车轮也。大本云：‘池中莲华或一由旬，乃至百千由旬。’”是知随机所见，优劣不同耳。

【钞】宝池莲华者，一以为净土中之庄严，一以为念佛人之托生。以极乐众生无有淫欲，故无男女。无有男女，故无父母。无有父母，故无胎生。尚无胎生，岂有卵生、湿生？宜其皆为化生。第今所谈极乐，乃横出三界，正与娑婆世界平。是以众生生者，以化为主，而三义似兼有之，以其托质莲胎，而花居水上故也。故大本云：“十方无央数世界诸天人民，以至蜎飞蠕动之类，往生阿弥陀佛刹者，皆于七宝池莲花中化生，自然长大。亦无乳养之者，皆食自然之食。其容貌形色端正净好，固非世人可比，亦非天人可比。皆受自然清虚之身、无极之寿。”然约下八品言之可也。若上上品生，乘金刚台，到即见佛，不涉莲生而即悟无生，良有以也。即《解》云“随机所见，优劣不同”，亦由乎此。

二、结成二

初、牒科

次、结成

二、释经二

初、列经

舍利弗，极乐国土成就如是功德庄严。

二、释义二

初、正释经文

【疏】国界严饰，皆是弥陀积劫熏修、菩提行愿之所成就。

【钞】释成如上种种严饰，皆弥陀功德之所庄严。功之言力，德之言用，此皆如来果上解脱大用，以摄受众生者。远讨其因，乃始心所发四十八愿，誓取乐邦，嗣后经无量劫修行填愿，行满而后愿成，愿成而后土净也。

次、指所引文

【疏】今经文略，若欲详明，当阅大本及与《观经》。

【钞】引文中言大本，即《无量寿经》二卷，广谈净境；言《观经》，即《十六观经》，广明行相。今经略说，世称小本，即对大本而言也。

三、金地天华二

初、牒科

三、金地天华

二、释经二

初、列经

又舍利弗，彼佛国土常作天乐，黄金为地。昼夜六时，雨天曼陀罗华。其土众生常以清旦，各以衣裓，盛众妙华，供养他方十万亿佛。即以食时，还到本国，饭食经行。舍利弗，极乐国土成就如是功德庄严。

二、释义六

初、释天乐

【疏】天乐者，《观经》云：“无量诸天，作天伎乐。又有乐器悬处虚空，如天宝幢，不鼓自鸣。”大本云：“亦有自然万种伎乐。又其乐声，无非法音，清畅哀亮，微妙和雅，一切音声所不能及。”

【钞】一切音声所不能及者，大本云：“如世间帝王，有万种音乐，不如转轮圣王诸音乐中一音之美百千万倍。如转轮圣王万种音乐，不如忉利天王诸音乐中一音之美百千万倍。如忉利天王万种音乐，不如第六天王诸音乐中一音之美百千万倍。如第六天王万种音乐，不如阿弥陀佛刹中诸七宝树一音之美百千万倍。复有自然种种妙乐，而其音声，无非妙法，清畅嘹亮，微妙和雅，十方世界音声之中最为第一。”

二、释黄金为地

【疏】黄金为地者，《观经》云：“琉璃地上，以黄金绳杂厕间错，兼以七宝，界其分齐。”今言黄金，乃地面庄严耳。

【钞】今经小本从略。若广明者，如大本云：“阿弥陀佛刹中，皆有自然七宝，所谓黄金、白银、水晶、琉璃、珊瑚、琥珀、砗磲，其体性温柔。以是七宝，相间为地，或纯以一宝为地。光色照耀，奇妙清净，超越十方一切世界。其国恢廓旷荡，不可穷尽。地皆平正，无须弥山及金刚铁围一切诸山，亦无大海小海及坑坎井谷，亦无幽暗之所。”

三、释曼陀罗华

【疏】曼陀罗华，此云白华，亦云适意。然彼国光明常照，不假日月，则无昼夜。准大本经，以华开鸟鸣为晓，莲合鸟栖为夜。亦无四时、春秋冬夏。不寒不热，常和调适。

【钞】白华适意，乃四华中略举其一，具足应如《法华》天雨四华：一、曼陀罗华，此云白华；二、摩诃曼陀罗华，此云大白华；曼殊沙花，此云小赤花；摩诃曼殊沙华，此云大赤花。大本又云，有天优钵罗华、钵头摩花、拘物头华、芬陀利花，皆天花也。以彼佛国土，主伴依正，皆有光明，故无日月阴阳、寒暑四时。然而以花开鸟鸣为晓，莲合鸟栖为夜，窃恐犹是凡圣同居净土气分，与秽土将忘未忘之间，以众生生者，多带业往生故。若上之三土，则无此相也。

四、释衣裓

【疏】衣裓，即衣襟，真谛云，外国盛花器也。

【钞】《解》存两释，初释为正，以裓本衣襟。况天花雨时，何必寻器？即以衣裓而盛之，就襟拾花而散之，散已放襟而忘之，此净土最适意之事也。

五、释供养

【疏】供养十万亿佛者，大本云，承佛威力，一食之顷，往诣十方无量世界，恭敬供养诸佛。

【钞】此犹略文，若具引者，经云：“阿弥陀佛刹中，诸菩萨承佛威神，一食之顷，遍至十方无量世界，供养诸佛，随心所欲。花香伎乐，衣盖幢幡，无数供养之具，自然化现在前，珍妙殊特，非世所有，辄以奉佛及诸菩萨声闻之众。或欲献华者，即于空中化成华盖，小者周围四十里，或五十里，或六十里，如是展转渐大，有至于六百万里。各随其小大，停于空中，以成圆像，势皆下向，以成供养。光色照耀，香气普熏，不可胜言。既已用已，随其前后，以次化没。诸菩萨复于空中，共奏天乐，以微妙音，歌叹佛德，听受经法，喜悦无量。既供养已，忽然轻举，还至本刹，犹为未食之前。”

六、释食时

【疏】食时者，午前也。大本云：“若欲食时，七宝钵器自然在前，百味饮食自然盈满。见色闻香，自然饱足。身心柔软，无所味著。食已化去，时至复现。”

【钞】大本具云：“其饭食时，有欲银钵者，有欲金钵者，有欲琉璃、水晶钵者，有欲珊瑚、琥珀、砗磲、玛瑙钵者，或用明月珠、摩尼珠、白玉、紫金等钵，皆随其意，化现在前，百味饮食充满其中，酸咸辛淡，各如所欲。多亦不余，少亦不缺。亦不以美故，过量而食，惟以资益气力。食已，自然消散，而无遗滓。或但见色闻香，意以为食，自然饱适，无所味著，身心清利。既已用已，自然化去。再欲食时，复现如前。极彼刹中，清净安隐，微妙快乐，次于无为泥洹之道。”

四、灵禽说法二

初、牒科

四、灵禽说法二

初、正明

二、释经（四、灵禽说法）二

初、正明二

初、列经

复次，舍利弗，彼国常有种种奇妙杂色之鸟，白鹤、孔雀、鹦鹉、舍利、迦陵频伽、共命之鸟。是诸众鸟，昼夜六时，出和雅音。其音演畅五根、五力、七菩提分、八圣道分，如是等法。其土众生闻是音已，皆悉念佛、念法、念僧。

二、释义六

初、释奇妙

【疏】净土珍禽与娑婆羽族不同，故云奇妙。如来顺世而说，译人取类而翻。

【钞】娑婆羽族，虽有珍禽，既非光明所化，的系罪业所生，安得称为奇妙？或者疑曰：既非罪业，何以同名？故释之曰：盖如来顺世而说，故译人取类而翻，其实不可以此方者比也。

次、别释众鸟

【疏】白鹤等三，可解。舍利，此云春莺，或云鹙鹭。迦陵频伽，此云妙音鸟，在㲉中，其音已超众鸟。共命，两首一身，报同识异，《法华》云“命命”是也。

【钞】余如文释。妙音鸟，㲉字正书应从㲉，有作鷇者，非。鷇，音寇。《大论》云“频伽在㲉，声逾众鸟”是也。频伽、共命，此之二鸟，东方所无。

三、释和雅

【疏】和雅者，音声悦人；演畅者，说法无滞。

【钞】音声虽悦人，而不惑耳牵心；说法既无滞，则能生慧思修。众生皆不退者，以此。

四、释道品二

初、正释四

初、五根

【疏】五根者，一、信，二、精进，三、念，四、定，五、慧。能生圣道，故名为根。

【钞】三十七品助道之法，譬犹树焉，始以闻法为种子，以思修为种溉，即四念处、四正勤、四如意足，三者不失其候，因缘成就，则能生五根。根既得力，则能排厚地之五障，布七觉支之枝叶，以生八正道三昧之华果，始婆娑而作清凉大树也。故《法界次第初门》释云：一、信根，谓信于正道及助道法，则能出生一切无漏禅定解脱，是名信根；二、精进根，谓既信四念处正观及诸助道善法，倍策精进，勤求不息，是名精进根；三、念根，谓但念正道及诸助道，一心观想，不令邪妄得入，是名念根；四、定根，谓摄心正道及诸助道，一心寂定，相应不散，是名定根；五、慧根，谓四念之慧为定法所摄，内性自照，不从他知，是名慧根。

次、释五力

【疏】五力同上根名，能排业障，故名为力。

【钞】一、信力，谓信正道及助道法，若信根增长，则能遮诸烦恼，不为偏小诸疑所动，故名信力；二、精进力，谓行此正道及助道法时，若精进根增长，则能破诸懈怠放逸，令一切正助道法成办，是为精进力；三、念力，谓念此正道及助道法时，若念根增长，则能破诸邪想，成就一切出世正念功德，是为念力；四、定力，谓摄心正道及助道法，若定根增长，则能破诸乱想，发诸事理禅定，是为定力；五、慧力，谓四念处之慧，照了一切诸法，若慧根增长，则能除一切邪妄之执，破一切偏小之慧，故名慧力。

三、七菩提分

【疏】菩提，此云觉；分，或云支也。一、念觉，二、择法觉，三、精进觉，四、喜觉，五、轻安觉，六、定觉，七、舍觉。

【钞】一、念觉。念即思念，谓修诸道法之时，善能觉了，常使定慧均平。若心昏沉之时，当念用择法、精进、喜三觉分，观察诸法，令不昏沉。若心浮动之时，当念用除觉分，除身口之过非；用舍觉分，舍于观智；用定觉分，入正禅定。摄其散心，令不浮动。是名念觉分。二、择法觉。择即拣择，谓用智慧观察诸法之时，善能简别真伪，而不谬取虚伪之法，故名择法觉分。三、精进觉。不杂名精，无间名进。谓修诸道法之时，善能觉了，不行无益苦行，而于诸正法中，常能用心专一，无有间歇，故名精进觉分。四、喜觉。喜即欢喜，谓心契悟真法，得欢喜时，善能觉了，此喜不从颠倒法生，住真法喜，故名喜觉分。五、轻安，一名除觉分，除即断除，谓断除诸见烦恼之时，善能觉了，除去虚伪之法，增长真正善根，故名除觉分。六、定觉。定即禅定，谓发禅定之时，善能觉了诸禅，不生烦恼妄想，是名定觉分。七、舍觉。谓离所见念著之境，善能觉了虚伪不实，永不追忆，故名舍觉分。

四、八圣道分

【疏】八圣道，诸经或云八正道：一、正见，二、正思惟，三、正语，四、正业，五、正命，六、正精进，七、正念，八、正定。

【钞】谓此八法，不依偏邪而行，故名为正；复能通至涅槃，故名为道。一、正见，谓人修无漏道，见四谛分明，破外道有无等种种邪见，是为正见；二、正思惟，谓人见四谛时，正念思惟，观察筹量，令观增长，是谓正思惟；三、正语，谓人以无漏智慧，常摄口业，远离一切虚妄不实之语，是为正语；四、正业，谓人以无漏智慧，修摄其心，住于清净正业，断除一切邪妄之行，是为正业；五、正命，谓出家之人，常离五种邪命利养，常以乞食而活其命，是为正命；六、正精进，谓人勤修戒定慧之道，一心专精，无有间断，是名正精进；七、正念，谓人思念戒定慧正道及五停心助道之法，堪能进至涅槃，是名正念；八、正定，谓人摄诸散乱，身心寂静，正住真空之理，决定不移，是名正定。

二、指阙

【疏】三十七品，阙四念处、四正勤、四如意足三科，故云“等法”。

【钞】经既阙略，《解》虽不补，今当备出其义，以为后学思修之助。四念处者，念即能观之观，处即所观之境也，谓诸众生，于色、受、想、行、识五阴，起四颠倒，于色多起净倒，于受多起乐倒，于想、行多起我倒，于识多起常倒。为令众生修此四观，以除四倒，故名四念处也。一、观身不净。身有内外，己身名内身，他人之身名外身。此内外身，皆揽父母遗体而成，从头至足，一一观之，纯是秽物。众生颠倒，执之为净，而生贪著，故令观身不净也。二、观受是苦。领纳名受，有内受、外受，意根受名内受，五根受名外受。一一根有顺受、违受、不违不顺受。于顺情之境，则生乐受；于违情之境，则生苦受；于不违不顺之境，则生不苦不乐受。乐受是坏苦，苦受是苦苦，不苦不乐受是行苦。众生颠倒，以苦为乐，故令观受是苦也。三、观心无常。心即第六识也，谓此识心，体性流动，若粗若细，若内若外，念念生灭，皆悉无常也。四、观法无我。法有善法、恶法，人皆约法计我，谓我能行善行恶也。善恶法中，本无有我。若善法是我，恶法应无我；若恶法是我，善法应无我。众生颠倒，妄计有我，故令观法无我也。

四正勤者，一、已生恶令永断，谓五盖等烦恼覆心，离五种善根，故一心勤精进，方便断除，不令更生也；二、未生恶令不生，谓五盖等烦恼恶法今虽未生，后若生时，能遮五种善根，故一心勤精进，方便修习，令永不生也；三、已生善令增长，谓五种善根等善法虽已生，当守护，令增长，故一心勤精进，方便修习，令不退失也；四、未生善令得生，谓五种善根虽未生，为令生，故一心勤精进，方便修习，令得生也。

四如意足者：一、欲如意足。欲者，希向慕乐，庄严彼法，故名为欲。谓凡所修习一切诸法，若无乐欲之心，事必不遂，若能乐欲，所愿皆得，是为欲如意足。二、念如意足。念者，专注彼境，一心正住，故名为念。谓若非一心，观法断绝，若能一心，所愿皆得，是为念如意足。三、精进如意足。谓唯专观理，使无间杂，故曰精进。凡所修习一切诸法，若无精进，事必不成，若能精进，所愿皆得，是为精进如意足。四、思惟如意足。谓于彼境筹量审度，故名思惟。凡所修习一切诸法，若无思惟，则无所得，悉不成就，若能思惟，所愿皆得，是为思惟如意足。

五、释正念

【疏】孤山曰，念佛如医王，念法如良医，念僧如瞻视人。三者既备，烦恼之病可瘥。又观自心寂而常照，则诸法炳然，名念佛；照而常寂，无法可得，名念法；寂照不二，即存而亡，名念僧。此一体三宝也。

【钞】孤山约二义而释三宝：一、别相，二、一体。于别相中，又但出应念所以。不云三宝之相，言医王等者，盖众生生死之病，根于烦恼，欲治其疾，非佛之大医王不能知病而识药、应病而与药，故首之以念佛宝。然而虽见之矣，苟不闻法，以求其治方，合而服之，则病不能愈，故次之以念法宝。虽能依法而思修，苟无菩萨良友为同行、为外护、为节饮食、示其忌讳，而病亦莫能愈，故又次加之以念僧宝。若欲知其所念，则以具足三身四智者为佛宝，所说十二分教为法宝，四十一位菩萨为僧宝。佛灭度后，又有住持三宝，则范金刻木为佛宝，西来贝叶为法宝，剃发染衣为僧宝。如此二种，若能归之念之，则烦恼之病本可瘥，生死之病果可痊矣。二、一体者，即文云“又观自心寂而常照”云云等是也。盖佛名为觉，觉即照也，故以此心寂而常照、诸法炳然者名佛宝；法名不觉，不觉即寂，故以照而常寂、无法可得者名法宝；僧名和合，寂照不二即和合义，故以寂照不二、即存即亡者名僧宝。

六、释生心

【疏】灵芝云：“此界心垢，常思五欲；彼土心净，专念三宝。两土升沉，于斯可见。”

【钞】夫对境生心，虽佛圣贤亦不能无，惟求其正焉而已。娑婆世界，尘境粗强，故对境所生之心，住而非正。惟净土耳中所闻，无非妙声，故闻是音者，皆悉生深念三宝之心，正所谓生心而无住、无住而生心者也。

二、释疑二

初、牒科

二、释疑

二、释经二

初、列经

舍利弗，汝勿谓此鸟实是罪报所生。所以者何？彼佛国土无三恶道。舍利弗，其佛国土尚无恶道之名，何况有实。是诸众鸟，皆是阿弥陀佛欲令法音宣流变化所作。

二、释义二

初、释净土恶道有名无体

【疏】浊世禽畜，罪业所招，净土何缘有此？故云勿谓罪报所生。故大本法藏比丘本愿云：“设我得佛，国中有地狱、饿鬼、畜生者，不取正觉。”

【钞】“浊世禽畜”下，疑问；“故云”下，释疑；“故大本”下，引证。

次、释净土恶道名体俱无

【疏】然彼土清净，尚无恶道之名字，况有罪报所生之实体乎？皆是彼佛变化所作也。故《观经》云：“如意珠王涌出金色微妙光明，其光化为百宝色鸟，和鸣哀雅，赞佛法僧。”灵芝云，当知众鸟即是如来神力，欲使法音宣畅耳，知非罪报所生也。

【钞】“然彼”下，正明其无；“皆是”下，明今有所以；“故《观经》”下，引证；“灵芝”下，引同。

五、风树乐音二

初、牒科

五、风树乐音

二、释经二

初、列经

舍利弗，彼佛国土，微风吹动诸宝行树及宝罗网，出微妙音，譬如百千种乐同时俱作。闻是音者，自然皆生念佛、念法、念僧之心。舍利弗，其佛国土成就如是功德庄严。

二、释义二

初、引经类明

【疏】大本云：“微风徐动，吹诸宝树，演出无量妙法音声。其声流布，遍诸佛国。闻其音者，得深法忍。”《观经》又云，其摩尼水流注华间，演说苦、空、无常、无我、诸波罗蜜。

次、引文明净

【疏】孤山云：“虽宝楼金池为悦目之玩，而非惑荡之色，而能达唯心无境矣；虽风树鸟声有入耳之娱，而非惉懘之音，而能念三宝有归矣。”

【钞】世人厌烦扰者，必杜视听于见闻，以堕偏枯之失；乐繁华者，必恣任逸于声色，以萦纷扰之劳。总之，五浊恶世，根尘皆秽，苟无体空之观，又无析色之门，进之退之，孰能免过？何如净土，不乏宝楼金池之玩，兼风树鸟声之娱。见色而不惑荡，闻声而非惉懘，无分别之劳矣；而又能达境惟心，深念三宝，无偏枯之失矣。净土之妙，从容中道，闻而不求生者，非夫也！

《弥陀略解圆中钞·卷上》终

阿弥陀略解圆中钞
卷下

〔明〕永乐吴郡沙门大佑解

〔明〕天启天台沙门传灯钞

二、正报二

初、分科

二、正报二

初、教主名号二

初、征名

二、释经二

初、教主名号二

初、征名二

初、列经

舍利弗，于汝意云何，彼佛何故号阿弥陀？

二、解义

【疏】审其解否，次为释通。

二、释义二

初、分科

二、释义二

初、名含二义二

初、光明无量

二、释经二

初、名含二义二

初、光明无量二

初、列经

舍利弗，彼佛光明无量，照十方国，无所障碍，是故号为阿弥陀。

二、释义三

初、引大本明光明无量

【疏】大本云，阿弥陀佛威德光明最尊第一，诸佛光明所不能及。

【钞】此犹略引，若具引者，“阿弥陀佛光明明丽快甚，绝殊无极，胜于日月之明千万倍，而为诸佛光明之王，故号无量寿佛，亦号无量光佛、无边光佛、无碍光佛、无对光佛、炎王光佛、清净光佛、欢喜光佛、智慧光佛、不断光佛、难思光佛、难称光佛、超日月光佛。其光明所照无央数天下，幽冥之处，皆常大明。诸天人民、禽兽蜎飞蠕动之类，见此光明，莫不喜悦，而生慈心。其淫泆、瞋怒、愚痴者，见此光明，莫不迁善。地狱、饿鬼、畜生，考掠痛苦之处，见此光明，无复苦恼，命终之后，皆得解脱。不独我今称赞阿弥陀佛光明，十方无央数佛、菩萨、缘觉、声闻之众，悉皆称赞，亦复如是。若有众生闻此光明威神功德，日夜归命，称赞不已，随其志愿，必生其刹，复为诸菩萨声闻所共称赞，当亦如是。我说阿弥陀佛光明威神巍巍殊妙，昼夜一劫，尚未能尽，今为汝等略言之耳。”

次、引《观经》明光明之用

【疏】《观经》云，遍照十方念佛众生，摄取不舍。

【钞】彼经具云：“无量寿佛有八万四千相，一一相中，有八万四千随形好，一一好中，复有八万四千光明，一一光明，遍照十方世界念佛众生，摄取不舍。”《疏》云：“若为佛慈悲所护，终得离苦，永得安乐。《释论》云：‘譬如鱼子，母若不念，子则烂坏。’众生亦尔，佛若不念，善根则坏。”

三、设问答释或者之疑

【疏】或问：光明无量，我何不见？答：杲日丽天，瞽夫不睹，是盲者咎。众生障重，如处覆盆之下，非日光之不普也。

【钞】“杲日”下，喻佛光本自周遍；“瞽夫”下，喻众生无目不睹。“众生”下，合下二句；“非日光”下，合上一句。盖佛有三身，光明亦然。若法报身之与光，则无处而不周，无时而不在；应佛身之与光，则随其机之所在，而示光现之。然此三佛身之与光，皆须机感而后得见。如《观经》云：“诸佛如来是法界身，入一切众生心想中。”此言法报二身无所而不遍也。又云：“是故汝等心想佛时，是心即是三十二相、八十种好。是心作佛，是心是佛。诸佛如来正遍知海从心想生。”此则正言三身皆须机感而见。机若熟时，不惟得见于应，亦得见于法身报身也。

二、寿命无量二

初、标科

二、寿命无量

二、释经二

初、列经

又舍利弗，彼佛寿命，及其人民，无量无边阿僧祇劫，故名阿弥陀。

二、释义二

初、引大本明寿无量

【疏】阿僧祇，此云无数。大本云，彼佛寿命不可称计，假使十方世界众生皆成声闻、缘觉，竭其智力，于百千劫悉共推算，不能穷尽。

【钞】大本具云，佛告阿逸多言：“‘汝欲知阿弥陀佛寿命无极否？’阿逸多对言：‘诚欲闻知。’佛言：‘明听！悉令十方无央数世界诸天人民，以至蜎飞蠕动之类，皆得为人，又皆作缘觉声闻，共坐禅一心，合其智慧为一智慧，以计数彼佛寿命，几千亿万劫，无有能知者。’”

次、引大本明本愿所致

【疏】法藏本愿云：“设我得佛，国中人民寿命无能限量。若不尔者，不取正觉。”

【钞】此大本第十四愿，文具云：“我作佛时，我刹中人寿命皆无央数劫，无有能计知其数者。不得是愿，终不作佛。”

二、道成十劫二

初、标科

二、道成十劫

二、释经二

初、列经

舍利弗，阿弥陀佛成佛已来，于今十劫。

二、释义三

初、会通前文

【疏】前总示云“今现在说法”，此示已成佛之劫数也。

次、会通二经

【疏】大本云：“成佛已来，凡历十劫。”唐译云：“经十大劫。”皆是一期赴机之说。

三、会通胜应

【疏】然胜应身弥亘三际，充遍十方，其可以劫数测量其久近耶？

【钞】佛之应身有胜劣两相：劣则示同凡夫，如释迦丈六劣应之身，寿八十年，同于灰断；若如《华严》胜应之身，寿则不可思议，以其即应即报故。故《华严》之佛亦称为报，乃他受用报身也。弥陀劣应，同于人民，以云“彼佛寿命，及其人民，无量无边阿僧祇劫”故。然而虽云无量，既有观音称为补处，岂非劣应亦有量乎？但是即劣而胜，非同浊世。归于泥洹，以弥陀机息应转，观音机兴应起，义当补处故也。

二、眷属庄严二

初、分科

二、眷属庄严三

初、弟子无量

二、释经三

初、弟子无量二

初、列经

又舍利弗，彼佛有无量无边声闻弟子，皆阿罗汉，非是算数之所能知，诸菩萨众亦复如是。舍利弗，彼佛国土成就如是功德庄严。

二、释义七

初、释声闻众

【疏】闻四谛声教悟道，故名声闻。

【钞】教门有闻声而悟道者，观音所修，初于闻中入流亡所是也。此圆顿乘，非小乘比。有声闻而悟道者，拣异独觉，观物变易，自悟无生。今则自不能悟，必假闻佛说四谛声教，而后知三界苦谛之果，断见思集谛之因，慕涅槃灭谛之果，修戒定慧道谛出世之因。以是之故，名曰声闻。

次、拣异三果

【疏】皆阿罗汉者，拣非前三果也。

【钞】声闻者，贤圣之通称也，故七贤四果，皆曰声闻。经云皆阿罗汉者，专就果言，故曰拣异三果。

三、明无缘觉

【疏】不言缘觉者，摄在声闻数中。

【钞】声闻、缘觉，修法虽异，同破见思，同出三界，同证偏真，故可摄在声闻教中。

四、明无二乘

【疏】天亲《论》云：“二乘种不生。”今言回心向大，故得生。以惯习小故，权证二乘，不久证大也。

【钞】“天亲”下，引论文，牒成难辞也；“今言回心”下，引《观经疏》，释其疑惑也。即天亲菩萨所造《无量寿经论》，有十七成就，至第十六大义门成就中，偈云：“大乘善根界，等无讥嫌名。女人及根缺，二乘种不生。”长行释云：“故净土果报，离二种讥嫌过：一者，体讥。体有三：一、二乘人，二、女人，三、诸根不具足人。无此三种过，故名离讥嫌也。彼土果报，非但无体，三名亦无。”故《观经疏》设问云：“彼《往生论》，二乘不得生，此经中辈小乘得生。”答：“正处小乘不生，要由垂终发大乘种，尔乃得生。经说现生，《论》举本始。”又问：“何故复证小果？”释曰：“虽复垂终发大心，先多学小，至彼闻苦、空、无常，发其本解，先证小果。得小果已，于小不住，必还入大。”今解文中，取意为答，其义甚明。

五、菩萨无量

【疏】而不独声闻无量，菩萨亦无量也。

【钞】须知彼土正为摄诸菩萨，欲先增长善根功德者往生。第无机不摄，故不拒凡夫及与二乘，令其生彼，莫不发广大心，修圆顿行，登菩萨位。正显极乐法门广大圆满也。

六、判教傍正

【疏】声闻通两教二乘，菩萨通四教。正意在圆教。

【钞】声闻通两教二乘者，藏教析色观空、通教体色观空之机也。菩萨通四教者，藏教事六度、通教理六度、别教恒沙法门、圆教无作妙行之机也。此皆约此土求生之人，具四教机，生于彼土，各顺本习而为大为小，为偏为圆，睹四教之佛，闻四教之法，或权证小果，或实证大乘，非久之间，皆入圆位。故其正意，的在圆教。如万流归海，同一咸味也。

七、结归化主

【疏】然乐邦殊胜，海众无边，皆是弥陀愿力成就也。

【钞】极乐国土，非独依报庄严清净殊胜，即众生生者，大异娑婆。正以此方世界，人虽万殊，判其品类，大约惟三：曰善，曰恶，曰出世间。恶沦四趣，固不暇言，即善升人天，福尽还堕。惟出世间，可以长揖三界，一去不来。第因竖出，登陟良难。盖尘境粗强，诚为险处，须弥失足，堕落何疑。总不如极乐法门，横出三界，平夷坦直，皆可向归。十方国土，求生者多，得生彼国，海众亦广，所谓“夕孕金华，列宿犹惭于海滴；晨游玉沼，世灯强喻于河沙”。十方爰来，四生利往。弥陀愿力，庸可思议？

二、生者不退二

初、标科

二、生者不退

二、释经二

初、列经

又舍利弗，极乐国土，众生生者，皆是阿鞞跋致。

二、释义二

初、释不退

【疏】阿鞞跋致，此云不退转。下文云皆得不退转于阿耨多罗三藐三菩提，则知生彼国者，虽下品凡夫，直至成佛，更无退堕。

【钞】若约教明，不退转位有三，谓位、行、念也。今云不退转者，无论入此三位，即博地凡夫，生彼国者，虽未断惑，亦不退转。如《十疑论》云，彼国五因缘，故不退：一、弥陀愿力摄持，二、佛光常照，三、水鸟树林常演说法，四、纯诸菩萨为友，五、寿命永劫。

次、引证大本

【疏】大本云：“其有众生生彼国者，皆悉具足三十二相，诸根明利。乃至成佛，不受恶趣。神通自在，常识宿命。”“于此世界，有六十七亿不退菩萨往生彼国。”

【钞】所引大本文有两段：初是“一生补处分”中节文，次是“菩萨往生分”中节文。须者往阅。

三、补处甚多二

初、标科

三、补处甚多

二、释经二

初、列经

其中多有一生补处，其数甚多，非是算数所能知之，但可以无量无边阿僧祇说。

二、释义三

初、通释其位

【疏】一生补处，即等觉也，亦名最后身，谓次当作佛，惟余一生。

【钞】等觉者，与果佛妙觉将等，犹此方之亚圣也。最后身者，烦恼究竟，生分已尽，惟此一生在，更不受变易后有也，故曰“次当作佛，惟余一生”。

次、的指其人

【疏】若此土，弥勒是也。彼土则观音次补佛处，势至又补观音处。

【钞】此土弥勒，补释迦处，至于成佛，仍号弥勒。若观音次补弥陀之处，则改号普光功德山王如来。势至次补观音之处，则改号善住功德宝王如来。或问曰：“弥勒补处，今居兜率。观音补处，亦居内院否？”对曰：“此方秽土，故凡补处，先居兜率，将成佛时，要当下生，示为凡夫，修而后得。彼邦净土，但如天王世子，位居储君，以待弥陀应谢，即登佛位，何须现迹示居天宫。”

三、引大本证

【疏】大本云，彼国菩萨，皆得究竟一生补处，除其本愿，为众生故，以弘誓铠而自庄严。其数甚多，不可称计，故云阿僧祇也。

【钞】大本具云：“诸往生者，皆具足三十二相，究竟深入妙法要义，诸根明利。其初钝根者，成就二忍，利根者，得不可计无生法忍，皆当一生遂补佛处。所以者何？彼佛刹中，皆住于正定之聚，无诸邪聚及不定之聚。复无三种过失：一者心无虚妄，二者位无退转，三者善无唐捐。所以生于彼者，有进无退，直至成佛。惟有宿愿，速度众生，则以弘誓功德而自庄严，入他方生死界中，作师子吼，说法度脱。尔时，阿弥陀佛以威神力，令彼教化一切众生，皆发信心，乃至成佛。于其中间，不受恶趣，神通自在，常识宿命。虽生五浊恶世，形迹与同，其清净快乐，无异本刹。”

二、修证行法二

初、分科

二、修证行法四

初、信愿二

初、发愿求生

二、释经四

初、信愿二

初、发愿求生二

初、列经

舍利弗，众生闻者，应当发愿，愿生彼国。

二、释义二

初、释相

【疏】愿能导行，如牛挽车，要须御者，则能有所至。净佛国土，由愿引成。

【钞】愿能导行，法也；如牛挽车，喻也。牛车喻行，御者喻愿。“净佛国土”下，合也。御车达到，即是宝所。净佛国土，即其事也。净土有因，其引因者，莫先乎愿，故愿为行首。

次、引证二

初、引天亲

【疏】天亲《论》云，菩萨所修善根，不为自身，欲拔一切众生苦故，摄取众生，同生彼国。

【钞】引天亲《论》者，明净土之愿，虽曰愿生彼国，其实不为自求，欲学佛慈悲，拔苦与乐。《论》云欲拔生苦，即悲以拔苦；摄生彼国，即慈以与乐。是则今愿，应该四弘。

次、引四明

【疏】四明云：“但为戒福不精，无往生愿，故在秽土，闻法入真，须惧娑婆不常值佛，尘境粗强，诚为险处，致多退失。故须外加事忏，内勤理观，加愿要制，必于宝刹，速证无生。”

【钞】引《妙宗钞》文，虽专在自利，而意亦利人。文兼行愿，同前“如牛拽车，要在御者”。然其行中，又须正助兼行，故曰“外加事忏，内勤理观，必于宝刹，速证无生”。

二、圣贤聚会二

初、牒科

二、圣贤聚会

二、释经二

初、列经

所以者何？得与如是诸上善人俱会一处。

二、释义二

初、释诸上善人二

初、泛指三品

【疏】诸上善人者，指前声闻、菩萨、一生补处也。

【钞】诸上善人，大略三品：一、声闻众，二、诸位菩萨，三、等觉菩萨。

次、的指胜者

【疏】慈觉云，娑婆国土，观音势至，徒仰嘉名；极乐世界，彼二上人，亲为胜友。如染香人，身有香气。

【钞】“娑婆”下，言此土胜友难逢。此指正、像、末法，可也。若如来在世，西印土人，亦与恒会。“极乐”下，言彼方菩萨易见。不特易见，且亲为胜友。“如染香”下，举经喻之。如染香人，身虽非香，以染香故，而身有香气。喻生净土者，虽未入位，以念佛故，而菩萨与居。

二、释俱会一处

【疏】以不退菩提，故同佛所证，谓同法性身、同常寂光土，故云俱会一处。

【钞】一处者，非徒曰与诸上善人俱会事相之一处，盖俱会所证理性之一处也，即能居之法性身，所居之寂光土，方名真一处也。

二、修行二

初、分科

二、修行二

初、反显余善不生

二、释经二

初、反显余善不生二

初、列经

舍利弗，不可以少善根福德因缘得生彼国。

二、释义四

初、释少善根

【疏】灵芝云：“欲显持名功胜，先斥余福为少善根。施、戒、禅、诵，一切福业，若无正信，回向愿求，皆为少善，非往生因。”

【钞】《解》中有简有收：简之，则若无信愿回向，皆为少善根福德因缘，非往生之正因；收之，则若有信愿回向，皆为多善根福德因缘，是往生之助行。

次、释多善根

【疏】若依此经，执持名号，发愿往生，方名多善根也。

【钞】此经往生正因，的在一心持名，发愿回向。如是善根，其功也多，其根也深，决得往生，永为佛种。

三、明正与助

【疏】善根明正行，谓执持名号，一心不乱。福德约助行。

【钞】佛之大道，非正无以为行门，非助无以为资粮，更加发愿要制，方能速证无生。

四、引证助行

【疏】《观经》云：“欲生彼国者，当修三福：一者，孝养父母，奉事师长，慈心不杀，修十善业；二者，受持三归，具足众戒，不犯威仪；三者，发菩提心，深信因果，读诵大乘，劝进行者。如此三事，名为净业。”皆往生之助行也。

【钞】《观经疏》云：“第一，孝养父母，奉事师长，敬上接下，慈心行也。修十善业，是其止行：身除三邪，口离四过，意断三恶也。”《妙宗钞》云：“此经正被顿修之机。虽修佛行，父母师长岂不孝事？轮王十善岂不止行？但能修之心一一称性，何妨所修慈孝之善共于凡夫？”《观经疏》云：“第二，三归者，佛法僧。在家戒，亦即是十戒。具足众戒者，道俗备受微细；不犯威仪者，三千悉皆不缺也。”《妙宗钞》云：“圆顿行者，岂违小乘出家之式？三归、众戒、威仪等事，但受持之心合于一体，依于毕竟，而所行之法共于二乘。”《观经疏》云：“第三，发菩提心是愿。起意趋向，名为发心。菩提是道，佛果圆通，说为菩提。读诵大乘，明修解也。行能运通，说之为乘。余二不及，是言大也。”《妙宗钞》云：“依无作境，起无缘誓，名发菩提心。实相不二而二，立因果殊；二而不二，始终理一。信此因果，方名为深。读诵大乘，修三智解，运圆乘行。以此解行，教其行者，名为劝进。此三种业，得前前者不得后后，得后后者必得前前。故今行人，能修前二，前二不能修于大乘，故云‘余二不及，是言大乘’”。皆往生之助行也。

二、正示持名方法二

初、牒科

二、正示持名方法

二、释经二

初、列经

舍利弗，若有善男子善女人，闻说阿弥陀佛，执持名号，若一日，若二日，若三日，若四日，若五日，若六日，若七日，一心不乱。

二、释义五

初、释执持之义

【疏】孤山曰，执谓执受，持谓任持。信力故，执受在心；念力故，任持不忘。

【钞】执持者，执而后持，亦名受持，故《解》曰执谓执受。然则闻而不信，不足以为执受。又曰持谓任持，如人有力，堪任持物。是则信而不念，不足以为任持。故曰“信力故，执受在心；念力故，任持不忘”。

次、释若字之义

【疏】若者，不定之辞，利根一日一念，钝根或至七七日。行成，纵未破惑，定为往生之因。

【钞】经文既云若矣，又增数至于七日，是则往生之因，要在持名阶于一心不乱。而人根利钝，日数限乎七等。若利根者，一日成乎一念，钝根至于七日。而《解》中又增云七七者，此或约极钝根者为言，或约行门逾增胜者而说。然则持名一心不乱者，因也；得一念者，约行成而为言也。“纵未破惑，定为往生之因”者，此言一念之力有伏惑之功也。盖言若能伏惑，临终正念自然现前，往生净土必矣。

三、释一心不乱二

初、总标

【疏】一心不乱，有事有理。

二、分释二

初、事一心

【疏】事一心者，行者系缘忆念阿弥陀佛相好光明，无分散意，念念无间，名事一心。

【钞】系缘忆念者，观也；阿弥陀佛等，境也。“无分散意，念念无间”者，念力勇猛，能排杂念，使内心不起、外境无侵也。下文虽明理中一心，要须先假持事中一心以为其本，理中不过用解力而融之通之，使无滞事相，以为殊胜之因。苟微乎此，曷能成就一念伏惑之功耶？

次、释理一心二

初、明一心三观

【疏】理一心者，了达能念之心、所念之佛皆无自性；虽本来空寂，而感应道交，如镜像水月，任运显益。当处皆空，全体即假，二边叵得，中道不存，三谛圆融，绝思绝议，名理一心。

【钞】“了达”下，明即空义。言能念所念皆无自性者，此约四性而体达无生也，应云亦无他性、共性、无因性，文之略也。此中宜以能念之心本空，为无自性；所念弥陀本空，为无他性；感应道交，如镜像水月，为无共性；任运显益，为无无因性。此乃摄后归前，以明无有四性也。次“虽本来空寂”下，明即假也。上二句约法明假，下二句约喻明假，乃以形之与水喻感，镜之与月喻应。镜月本无心，而自然现乎影像；形水亦无意，而法尔感乎镜月。功至往生，任运显益也。当处皆空者，有即空也；全体即假者，空即有也。有即空，则有即非有；空即有，则空即非空。非空非有，则中道昭然；即空即有，则中道亦亡。故曰“二边叵得，中道不存”。如是则所观之境三谛圆融，能观之心绝思绝议。

事理二门，已如《解》中略示，若欲更明其旨，则又有横竖二种不同。横论三观，则能念属乎三观，所念属乎三谛。如正称名时，了能称心非内非外、无形无状，即空观；虽非内外形状，而此能念之心历历分明，即假观；而此能念非离假而有空，亦非离空而有假，双遮双照，即中观。所称佛名，及以音声，如谷中响，如水中月，了不可得，即真谛；虽不可得，而佛号、音声宛然在口，显然在耳，即俗谛；而此所念亦非离真而有俗，亦非离俗而有真，俱存俱忘，即中谛。此横论三观三谛也。若竖论者，只以一心不乱、万缘俱寂者为空观，以所念六字圣号朗朗分明者为假观。能念虽空，而念者宛然；所念虽假，而谷响不实。如是则即空不空，而空即假，即假非假，而假即空，双遮双照，境观双忘，所谓“境为妙假观为空，境观双忘即是中。忘照何尝有先后，一心融绝了无踪”。若然者，求生净土之人，但以一心不乱而执持名号，只执持名号而一心不乱，无边妙义，咸在其中。不思议观，非离当体，可谓全性起修、全修在性也。

又须了知经中之意。一心不乱，欲使因果名目相应也；执持名号，欲使生佛感应道交也。因果名目相应者，极乐称为净土，惟其心净，而后佛土净。但心净土净，其义甚通，圆伏五住、圆破三惑，皆名心净。而此心净感佛土净，则圆该四土。今是同居净土，只须一日至于七日，执持名号，一心不乱，以为心净往生之因。二、生佛感应道交者，弥陀妙应，既是果人，复有宿誓，令我持名，是故必须执持名号，以为心净往生之因。故一心不乱与执持名号，二义相须，阙一不可。故此经宗，须以四句料简：一、是一心非持名。即寻常修禅，与夫一心修诸众行，又无回向发愿，悉非往生正因。二、是持名非一心。即散心持名，虽是佛乘缘种，亦非往生正因。三、非一心非持名。即悠悠凡夫，作诸善事，亦非往生之因。四、是一心是持名。方是此经所说往生正因。

若约此经，说在方等，收四教机，以判一心，则有四种行人不同：一、藏教人。心佛实有，惟约事相，制心不乱，以此为因，加之信愿，临终果熟，即得往生。今之凡夫，未通至理，惟关闭六情，不出不入，而一心持名，或用心推究，种种剖析，皆藏教人一心持名也。二、通教人。善能了达若心若佛，如幻如化，佛本是无，心亦何有，声如谷响，佛如镜像。如此体解，当处无生。此通教人一心持名也。三、别教人。先能达空，亦能达假，以我空心，而造假佛。非惟佛有，不妨心有，然以空心，而念假佛。空既不空，假亦不假，非假非空，见于中道。此别教人一心持名也。四、圆教人。能达净土唯心、弥陀本性，即真俗中，观中空假。有念无念，无非法性；无佛有佛，皆是真如。终日有念，终日无念。以无念念，念有相佛。无生而生，生而无生。此圆教人一心持名也。此约方等时，义释如是。

若约《法华》开权显实者，应会前教，悉归圆顿。以藏教人，关闭六情，制心不乱，为我圆教事中一心；通教如幻，为我圆教即空一心；别教出俗，为我圆教即假一心；圆本相即，不须和会。以《法华》妙，具二妙故：前圆教一心，为《法华》相待论妙；今统会归，为《法华》绝待论妙。是故圆家行人，已闻妙法，深悟圆理，以起圆宗。如此力用，圆融无碍，了事乃即理之事，理乃即事之理。是以一心持名时，事一心可也，理一心可也，事理相即一心可也，念念无非法界，心心皆即真常。如是念佛，功德最大，能伏五住烦恼，能破一心三惑，能净四种净土，能见三身弥陀，是为不思议念，是为无功用念。永明所谓“有禅有净土，犹如戴角虎，今世为人师，来生作佛祖”，此偈正为圆顿人一心持名者说也。

次、明性具宗旨

【疏】须了达法界唯心，心外无境，弥陀相好，元是自心，十万亿刹，不踰当念，以性具诸法故，不从他得。

【钞】法界有三义：一性具，即三千世界也；一性体，即清净本然、一真如法界也；一曰性量，即一真法界竖穷横遍之界量也。三种法界之性，皆惟众生根尘相对，一念分别识心，是故离心无境，离境无心。以是之故，弥陀相好，乃我本性之弥陀；十万亿刹，乃吾唯心之净土。故曰元是自心、不踰当念，是故结云以性具故、不从他得。

四、释本经称名

【疏】又复当知，弥陀已证究竟第一义谛，一称嘉号，万德齐彰，罪销尘劫，福等虚空，何况一日至七日耶？良由法藏本愿：“设我得佛，十方众生，至心信乐，欲生我国，乃至十念。若不生者，不取正觉。”既承彼佛因中愿力、果上光明，执持名号，功德无量，临终见佛，决定无疑。

【钞】前释事中一念，乃约忆念彼佛相好光明而说，似滥《观经》观佛为念。用心虽同，拣境则异。今则的指执持名号而为所缘之境，故曰“一称嘉号，万德齐彰”。文中乃释或者之伏疑。疑者云：“佛有万德，应观三身，云何但称名号，即得往生？”故殷勤示之曰“又复当知”等云云。文约两义，以释其疑：一者名实相称，二者法藏本愿。一、名实相称者，四明云：“圆极之果，所有名字，一一不虚，究竟成就，盖其所召，皆真极故。……故《大经》云，世谛但有名无实义，第一义谛有名有实义。佛是究竟第一义谛故。”又今弥陀既已证乎究竟第一义谛，故一称嘉号，万德齐彰。弥陀万德慧日，既以俱体齐彰，众生黑暗罪瑕，自然当念消乎尘劫。罪性本空、虚而不实者既销，则称名功德、福等虚空者自生。一称佛名，功德尚然，况一日至七日，一心不乱，执持名号，则无罪而不灭，无福而不生，临命终时往生净土，断断乎不唐捐矣！

“良由”下，第二示法藏本愿云云，盖诸佛本愿，毫无虚假，以弥陀因中发四十八愿已，即便经历旷劫修行，以填愿海。愿海既满，无量法财一时发现，是故今取极乐世界，摄受有情。而娑婆众生已信是事，仍发往生之愿，以投愿海，复修称名之行，以增行山。万流归海，同一咸味；须弥摄物，共一帝青。自然而然，原非勉强。是故解文末后，合二义以结断疑根云：“既承彼佛因中愿力、果上光明，执持名号，功德无量，临终见佛，决定无疑。”

五、订此经讹脱三

初、出古本

【疏】灵芝疏载，襄阳石本于“一心不乱”下，有云“专持名号。以称名故，诸罪销灭，即是多善根福德因缘”。

次、订讹脱

【疏】彼石经本，六朝人书。窃疑今本，相传讹脱。

【钞】《解》中既云今传讹脱，凡读习者，应依古本而增正之。

三、况显持名

【疏】况我弥陀，以名接物，耳闻口诵，无边圣德，揽入识心，永为佛种，顿除亿劫重罪，获证无上菩提。信知非少善根，实谓多功德也。

【钞】凡诸佛应身接物，有乎四益：一、以形益，现身是也；二、以光益，放光是也；三、以声益，说法是也；四、以通益，现神足是也。惟阿弥陀，四益之外，更加之以名接物，以其有本时所发誓愿故也。余之四接，其摄机也狭；惟以名接物，其摄机也广。既弥陀以名而接物，故众生得以耳闻而口诵，岂惟一称嘉号而万德齐彰，且又无边圣德揽入识心，永为佛种，除罪证道，不可思议。其善根功德，岂小小哉？

窃原净土法门，其所开示一也，惟所修之方，厥门虽多，要其所归，不出二种，一曰正修，二曰助行。于正修中，其法有二：一、观想，二、持名。专心作观，则文载《观经》；专心持名，则文载此经。若观想与持名两者并行，则文载《般舟三昧经》。今欲明其义，则有五种不同：一、名实不同。名即佛界假名，实则佛界五阴与夫国土。观五阴实法，则《观经》所示佛菩萨、三辈往生等九观；观依报国土，则《观经》所示日、水、地、树等六观。若《般舟经》所示，但观佛身正报实法而已。今经所示，但持假名，故曰“闻说阿弥陀佛，执持名号”。是则依此经修，但以称佛名号，六字音声而为所缘之境，无以观佛相好，以滥经宗。所谓“一称嘉号，万德齐彰”，举假名而全收实法，故知此经所示，乃提纲挈领之法门也。二、缓急不同。如《观经》所示，十六妙观，始修日观，必待成就，然后改观，观水观冰等，缓缓而进，办在一生。此经所示持名方法，极其长期，在于七日，其次或六或五，乃至一日，执持名号，一心不乱，并《观经》下辈往生，《大弥陀经》临终十念即得往生。故知此经所示，乃以急胜缓之法门也。三、难易不同。《观经》修观，以凡夫之人，心想羸劣，故先示日观，西向以摄其心。待心静细，然后观水观冰，乃至像观成就，然后观佛真身。此必久修成熟之机乃可行之。今经所示，初心凡夫，但是有口能称，有心能念，皆可修之。故知此经所示，乃至简至易之法门也。四、纯间不同。十六观门，初心修者，跏趺入定，然后可观；出定历缘，非其境界。若执持名号，不间闲忙，不拘动静，行住坐卧，皆可修之。故知此经所示，乃至捷至径之法门也。五、摄机不同。若依《观经》所修，惟被上根，故所修之机狭而不广。称名之法，不择贤愚，不拣男女，若贫若富，若贵若贱，皆可修之。故知此经所示，乃摄机极广之法门也。是则此经所明境观，只须惟约执持名号为所观境，若事若理，悉以此而解说修行，不必更约观佛相好而杂附之。

三、感果二

初、分科

三、感果二

初、感圣迎接

二、释经二

初、感圣迎接二

初、列经

其人临命终时，阿弥陀佛与诸圣众现在其前。

二、释义二

初、随品所感

【疏】灵芝云，圣众现前，亦有多种，或真佛、化佛、观音、势至，随其品位，委在《观经》。

【钞】真佛者，弥陀之应身也。此有二种：一、胜应，二、劣应。化身，则从应身又变化其身，而来接引。准例，观音、势至亦有真之与化。随其此方念佛功行、破惑伏惑，以感何身而接引之。

次、破斥谬解三

初、序谬

【疏】或谓临终见佛，以为魔者；或云自心业现，实无他佛来者。

【钞】世间禅门浅悟，教苑谬承，多作此说。

二、斥过

【疏】斯盖不知生佛一体、感应道交，自障障他，为过非浅。

【钞】凡是见佛，须论感应。若平居参禅，或修空观，既宗扫荡，佛亦不立，苟有所见，悉为魔境；或功用显著，心佛自现，亦须观空，弗生著相。今既念佛，求生极乐，临终见佛，此因妙感，复由生佛本是一体，感应道交，法尔如是。若不明此，妄论邪谈，不惟自障，兼亦障人，于此法门，大成罪过。

三、引证

【疏】法藏本愿云：“众生发愿，欲生我国，临命终时，假令不与大众围绕现其人前者，不取正觉。”

【钞】弥陀夙昔既有弘愿，众生又能依愿求生，此正生佛天性相关，感应道交，不可思议。

二、正念往生二

初、牒科

二、正念往生

二、释经二

初、列经

是人终时，心不颠倒，即得往生阿弥陀佛极乐国土。

二、释义二

初、明佛力摄持

【疏】乘弥陀愿力摄持，不为平昔妄想攀缘倾动其心，正念现前，故云心不颠倒。

【钞】娑婆众生虽能念佛，浩浩见思实未伏断，而能垂终心不颠倒者，原非自力而能主持，乃全仗弥陀乘大愿船而来拔济。虽非正念，而能正念，故得心不颠倒，即得往生。

次、明自他兼济

【疏】因前念佛，罪灭障除，净业内熏，慈光外摄，离苦得乐，一刹那间，故云即得往生等。

【钞】经云，至心念佛一声，能灭八十亿劫生死重罪。夫生死，未来所受之报障也；重罪，往昔所造之业障也；业从心造，过去世时之烦恼障也。八十亿劫，言过去所起烦恼、所造恶业极长之时分也。如是长时三障，一称佛名而能顿灭者，此由行人念佛智慧之日，合佛慈悲智慧之日，二慧日光，重重相照，故无烦恼之暗而不烛，无罪业之幽而不照，亦无生死之缚而不解。离苦得乐，即得往生。岂虚谬哉？是则虽由慈光外摄，而又全凭念力至心。

寄语行者，寻常称名，七日之期而功始一日，一日之期而功始一时，一时之期而功始一念。果能一念至心而灭除众罪，则一时二时之功当何如哉？一日七日之功又何如哉？成山之功，始于初篑。求生净土者，尚勉之哉！故普智大师引《涅槃经》云，譬如少火，能然一切草木，如少金刚，能坏须弥山。所以《观经》下品中说，火车相现，尚得往生。皆由惭愧之心，信力坚固，方能灭恶。若观世人，为善心轻，为恶心重，诚恐善未敌恶，何以得生净土？请以现事验之：对佛像，则不如接大宾之恭谨；学经法，则不如求财利之勤劬。毁他，则气粗语滑；赞彼，则气缓语涩。或以恶之，则覆善扬恶；好之，则掩短美长。凡此用心，方沉恶趣，欲以少善消多恶而求生者，难矣哉！

四、结劝二

初、牒科

四、结劝

二、释经二

初、列经

舍利弗，我见是利，故说此言。若有众生，闻是说者，应当发愿，生彼国土。

二、释义

【疏】净业功勋，愿为最要，是故如来再三劝勉。

【钞】净业之宗，虽具三要，愿为船舵，又居其先，信、行有所要制，直捷往生无疑。

三、诸佛称赞二

初、牒科

三、诸佛称赞三

初、释迦称赞

二、释经三

初、释迦称赞二

初、列经

舍利弗，如我今者赞叹阿弥陀佛不可思议功德之利。

二、释义三

初、释称赞所指

【疏】牒前称赞依正庄严、愿行功德，利益无量。以例六方诸佛，悉亦如是称赞，勉令生信。

【钞】前所称赞依正庄严，指所诠之体也；愿之与行，指所诠之宗也；功之与德，指所诠之力用也。如是利益无量无边，尚不可以心思，况可以言议。金口叮咛，勉令生信。读是经者，可不修之？

次、明秦译之简

【疏】唐译具有十方，此惟六方，略去四维耳。

【钞】历代译经，惟什师顺此方之机，而十一略之，无论其他。即此经十方佛赞，而略去其四，人皆传诵，似有不期然而使之然者，亦可谓得契理契机之妙也。

三、指科判之失

【疏】孤山疏，此后即属流通。今谓诸佛称赞是本经题，一经要旨，合归正说。

【钞】孤山判属流通者，意谓六方佛赞，是使流通故也。不知此赞是本经题目，岂有经义属于正宗，而经题又属流通耶？

二、诸佛同赞二

初、牒科

二、诸佛同赞六

初、东方二

初、现相表彰

二、释经六

初、东方二

初、现相表彰二

初、列经

閦鞞佛、须弥相佛、大须弥佛、须弥光佛、妙音佛，如是等恒河沙数诸佛，各于其国出广长舌相，遍覆三千大千世界。

二、释义四

初、释佛名五

初、释阿閦鞞佛

【疏】阿閦鞞佛，此云不动，法身常住，无迁变故。

【钞】论佛三身，悉无迁变，以报身契法，证一性故；应身从体起用，全用在体故。今但云法身者，以让此身非修成故也。

次、释须弥相佛

【疏】须弥，此云妙高，佛相如之；妙则三德圆融，高则迥出因位。

【钞】三德圆融，简异偏证；迥出因位，简异分真。乃圆顿妙觉果佛。若曰佛相如之，乃所现胜应，被高山王机。说《华严》等经之佛，亦可名为报身。

三、释大须弥佛

【疏】大须弥者，佛德高大，如须弥卢，超过众山。

【钞】高则位跻究竟，广则德备法界。超过因位，称大须弥。

四、释须弥光佛

【疏】须弥光者，光如须弥，映蔽众山。

【钞】报智光明，竖高横遍，因位偏乘，悉皆映蔽。

五、释妙音佛

【疏】妙音者，音声美妙，说法称机。

【钞】音声虽美，不能说法，固非妙也；虽能说法，若不称机，亦非妙也。

次、释恒河沙

【疏】恒河，亦云殑伽河，在天竺无热池侧，广四十里，其沙至细，与水同流，言其多也。

【钞】无热池，即梵语阿耨达也，有四口，从东南角白象口所出之水流入恒河，沙细如面。佛常于此河之侧说法，凡指数多，必以此河之沙为喻，令易晓故。

三、释广长舌相

【疏】出广长舌，表无虚妄。无量劫来，口离四过，故感此相。

【钞】凡人之舌，随其报相，各有广长。若此方贵人，舌舐至鼻，然能可长可短，则以之为贵。苟长而不能缩，短而不能伸，此必生前好演是非，为短长之说，故感今生如此之报，以验世人不妄语者，必得其所。惟佛世尊，多劫实语，故舌相广长，超异常人。然有常相、现相不同。若常相者，缩之虽常在口，伸之则能覆面，上至发际，此曾令外道生信，所示如此也。若夫现相，又有大小不同，略举二经：《法华》言高而不言广，故曰上至梵世；此经言广而不言高，故曰遍覆三千大千世界。要知二经，大小相齐，但文互略，故各举一边，悉是表无虚妄，现此以敦闻者之信耳。又义《法华》明竖出三界，故但言高；此经明横出三界，故但言广。若即竖而横，即横而竖，文虽互略，义必相齐。

四、释三千大千

【疏】三千大千世界，《俱舍颂》云：“四大洲日月，须弥卢欲天，梵世各一千，名一小千界。此小千千倍，说名为中千。此千倍大千，皆同一成坏。”谓万亿四天下，总为一佛土也。

【钞】前文已释，须者往寻。

二、发言劝信二

初、牒科

二、发言劝信

二、释经二

初、列经

说诚实言：汝等众生，当信是称赞不可思议功德一切诸佛所护念经。

二、释义二

初、释令生深信

【疏】决定不虚，故言诚实。十方世界恒沙诸佛，异口同音说此法门，令生深信。

【钞】十方诸佛说诚实言者，谓净土法门，非但我释迦如来于此经中，以决定不虚之言而为大众宣说，即十方诸佛亦异口同音，说如是决定可信诚实之法也。此段经义，昔慈恩法师，谓“观此经势，盖他方诸佛告自国听众，释迦转引彼佛意言，证彼西方，令此会众生信敬也”。而灵芝法师所说又自不同，谓“正当释迦说此经时，十方诸佛同时劝赞，令信是经”。余谓准前。既云“亦有”，要当以慈恩为正也。

次、释是本经题

【疏】“称赞”下十六字，是本经题：上八字，言极乐依正庄严，行愿因果；下八字，言六方称赞。下文释云，闻是经受持者，及闻诸佛名者，皆为诸佛护念，不退菩提。

【钞】准慈恩师意，则下八字，总是释迦与诸佛皆说净土法门，而此唯心净土、本性弥陀之旨，皆为诸佛之所护念。越溪澄师云，此经有四不可思议：一者依报，虽是同居，而体是寂光；二者正报，虽是应身，即法即报；三者修因；四者感果。七日持名，即感圣果。因果不二，皆是不可思议功德。

二、南方二

初、牒科

二、南方二

初、现相表彰

二、释经二

初、现相表彰二

初、列经

舍利弗，南方世界有日月灯佛、名闻光佛、大焰肩佛、须弥灯佛、无量精进佛，如是等恒河沙数诸佛，各于其国出广长舌相，遍覆三千大千世界。

二、释义五

初、释日月灯佛

【疏】日月灯光，表佛三智。

【钞】三智之中，一切种智最为尊胜，取喻如日，无幽不烛，而寰宇居尊；道种智，出假利物，导利群萌，取喻如月，长养万物，各得华茂；一切智，破见思惑，于空得证，取喻如灯，能除室暗，使获智明。

次、释名闻光佛

【疏】名闻光者，名闻十方，如光遍照。

【钞】三德智光，遍照十方，有名称之实，故有名称之闻。

三、释大焰肩佛

【疏】大焰肩者，肩表二智，焰喻照理。

【钞】左肩表实智，右肩表权智。二智之焰，能照权实之理，喻如焰肩。

四、释须弥灯佛

【疏】须弥灯者，须弥高出众山，灯表化他之用。

【钞】高出众山，表自证之体备乎四德，高出因位。化他之用，即用即体，利无不妙。

五、释无量精进佛

【疏】无量精进者，方便度生，未尝休息，众生无量，悲智亦然。

【钞】众生无量，言数多也；未尝休息，言时长也。如来之悲智方便，度尽众生，不杂不退，故名无量精进。

二、发言劝信二

初、牒科

二、发言劝信

二、列经

说诚实言：汝等众生，当信是称赞不可思议功德一切诸佛所护念经。

三、西方二

初、牒科

三、西方二

初、现相表彰

二、释经二

初、现相表彰二

初、列经

舍利弗，西方世界有无量寿佛、无量相佛、无量幢佛、大光佛、大明佛、宝相佛、净光佛，如是等恒河沙数诸佛，各于其国出广长舌相，遍覆三千大千世界。

二、释义七

初、释无量寿佛

【疏】无量寿佛者，灵芝云，同名甚多，决非法藏所成之弥陀也；慈恩云，设若弥陀自赞，于理何妨？谓称赞此法门，令生深信，非自伐其善也。

【钞】灵芝谓决非极乐弥陀者，以其十方诸佛，各于本国称赞，说此《弥陀》一经，令众生闻者，生信受持，发往生愿。若弥陀自赞者，岂令极乐众生又求生别有极乐净土乎？况自伐其善者，只可诫乎下凡。若如来者，自称我是如来、应供等，勉令闻者咸来听法，成乎三慧，岂自伐之言乎？

次、释无量相佛

【疏】无量相者，相好无量也。

【钞】相好无量者，如卢舍那，具足十华藏海微尘相好，阿弥陀佛具足八万四千相好光明，龙女之赞释迦“微妙净法身，具相三十二，以八十种好，用庄严法身”，皆可名为相好无量也。

三、释无量幢佛

【疏】无量幢者，功德无量，超胜如幢也

【钞】幢有二义：一、高出，有超胜义；二、八方，有摧邪义。今取高出，故释云超胜。

四、释大光佛

【疏】大光者，广大光明，映蔽一切也。

【钞】智慧光明，极其广大，映蔽凡小，及以因人。

五、释大明佛

【疏】大明者，佛智大明，无惑不破也。

【钞】佛证三智，皆有大明，能破三惑，及以二死，既能自破，亦能破他。

六、释宝相佛

【疏】宝相者，相好殊特，如宝可贵也。

【钞】世间之宝，莫贵于善。如来之宝，莫贵相好，可尊可重，故喻于宝。

七、释净光佛

【疏】净光者，净表法身，光表报、应也。

【钞】分字而释，故名以义表。若合释者，光表三智，净表三身，证极清净，超诸因位，《金光明经》云“如来游于无量甚深法性，超诸菩萨所行清净”是也。

二、发言劝信二

初、牒科

二、发言劝信

二、列经

说诚实言：汝等众生，当信是称赞不可思议功德一切诸佛所护念经。

四、北方二

初、牒科

四、北方二

初、现相表彰

二、释经二

初、现相表彰二

初、列经

舍利弗，北方世界有焰肩佛、最胜音佛、难沮佛、日生佛、网明佛，如是等恒河沙数诸佛，各于其国出广长舌相，遍覆三千大千世界。

二、释义五

初、释焰肩佛

【疏】焰肩者，双照真俗，如肩发焰。

【钞】两肩表权实二智，今两肩发焰，表二智焰光照真俗二理也。

次、释最胜音佛

【疏】最胜音者，梵音深妙，超胜一切。

【钞】佛凡说法，以八音四辨而宣畅之，所诠之理最为深妙，一切因人所不能比，故言最胜。

三、释难沮佛

【疏】难沮者，法身坚固，不可沮坏。

【钞】佛具三身，举一即三，法身既其坚固，报、应亦必同之。要之，皆不可沮坏也。

四、释日生佛

【疏】日生者，如日初升，无幽不烛。

【钞】佛日行空，皆能烛幽，惟初生日，烛幽义显，故偏言之。

五、释网明佛

【疏】网明者，智明如网，遍覆十界。

【钞】佛之智慧光明，犹如因陀罗网，既互照庄严之不尽，亦遍覆十方之无余，可表慈悲，荫祐十界。

二、发言劝信二

初、牒科

二、发言劝信

二、列经

说诚实言：汝等众生，当信是称赞不可思议功德一切诸佛所护念经。

五、下方二

初、牒科

五、下方二

初、现相表彰

二、释经二

初、现相表彰二

初、列经

舍利弗，下方世界有师子佛、名闻佛、名光佛、达磨佛、法幢佛、持法佛，如是等恒河沙数诸佛，各于其国出广长舌相，遍覆三千大千世界。

二、释义六

初、释师子佛

【疏】师子，如师子王，摧伏群兽。

【钞】师子为百兽中王，身力威猛，吼音雄震，力能伏兽，声能裂脑，喻佛从意轮现身通，口轮说大法，众生莫不皈依，邪魔悉皆摧伏。

次、释名闻佛

【疏】名闻者，名称普闻无量世界。

【钞】 佛有无量德，应有无量名，皆有称名之实，一一不虚。一一诸名，闻于无量世界，莫不使闻者仰名餐德而获利益。

三、释名光佛

【疏】名光者，名如日光，遍照一切。

【钞】即智光而为名光，智随名遍，而光依智照。

四、释达磨佛

【疏】达磨翻法，所证法身，轨持万化。

【钞】阳春到处，万物遂生；法身遍处，万物咸轨。随缘不失规矩，真如不变难思。

五、释法幢佛

【疏】法幢，法性如幢，高出群有。

【钞】法性高出者，乃出缠之法性也，诸佛众生，共而不共者以此。

六、释持法佛

【疏】持法，以中道实智，持二边法。

【钞】空有不能持中实者，下不能御上也；中实而能持二边者，胜能统劣也，既不失中道，亦不失二边。

二、发言劝信二

初、牒科

二、发言劝信

二、列经

说诚实言：汝等众生，当信是称赞不可思议功德一切诸佛所护念经。

六、上方二

初、牒科

六、上方二

初、现相表彰

二、释经二

初、现相表彰二

初、列经

舍利弗，上方世界有梵音佛、宿王佛、香上佛、香光佛、大焰肩佛、杂色宝华严身佛、娑罗树王佛、宝华德佛、见一切义佛、如须弥山佛，如是等恒河沙数诸佛，各于其国出广长舌相，遍覆三千大千世界。

二、释义十

初、释梵音佛

【疏】梵音者，梵即净也，法音净妙，闻者适悦也。

【钞】佛以己证清净妙法，八音四辨，悦怀而说，契理契机，无不适悦。

次、释宿王佛

【疏】宿王，如月照夜，星宿中王。

【钞】三乘圣众，犹如星宿。佛清净月，如宿中王，以清净法，荫诸烦热。

三、释香上佛

【疏】香上，众德如香，超诸因位。

【钞】佛有五分身香，能总一切万德，人所不能及，故以香上称之。

四、释香光佛

【疏】香光，五分法香，如光破暗。

【钞】佛名香光庄严者，以有五分法身之香，遍照法界，破诸众生不净之暗故也。

五、释大焰肩佛

【疏】大焰肩，大智发光，双照二谛。

【钞】诸法实相，不出真俗，故能照智。只惟权实，故以两肩发焰，以表彰智境难思。

六、释宝华严身佛

【疏】宝华严身者，万行因华如宝，庄严法性之身。

【钞】佛身以诸相为众宝庄严者，正表果德以万行因华而庄严之也。既以是而严身，复以是而为号，欲令众生睹相，莫不志愿思齐。

七、释娑罗树王佛

【疏】娑罗，此云坚固，喻法身无变易故。

【钞】西天以娑罗为树中王，震旦国惟峨眉、王屋、天台有之。树有五德：一、婆娑荫覆，二、密幄鳞砌，三、冬夏不凋，四、树身坚固，五、华色香美。以是之故，称树中王。可喻如来大慈普被，万德具足，常住寂灭，究竟坚固，相好庄严。《解》中取坚固之义以喻法身，为其能统众德故也。

八、释宝华德佛

【疏】四德如宝，如花开敷。

【钞】佛之所宝，莫贵四德，芬芳炜烨，如花开敷。

九、释见一切义佛

【疏】见一切义，洞达诸法甚深义故。

【钞】诸法，十界也；义趣者，三谛也。惟佛与佛乃能究尽，故称见一切义佛。

十、释如须弥山佛

【疏】如须弥山者，如妙高山，众圣中尊。

【钞】须弥山，四宝所成，故称为妙；表出众山，故称为高。喻佛究竟常乐我净，一切因人莫能过之。

二、发言劝信二

初、牒科

二、发言劝信

二、列经

说诚实言：汝等众生，当信是称赞不可思议功德一切诸佛所护念经。

三、征释经题二

初、分科

三、征释经题二

初、征

二、释经二

初、征二

初、列经

舍利弗，于汝意云何？何故名为一切诸佛所护念经？

二、释义

【疏】佛自征起，下文释之。

二、释二

初、牒科

二、释

二、释经二

初、列经

舍利弗，若有善男子善女人，闻是经受持者，及闻诸佛名者，是诸善男子善女人，皆为一切诸佛之所护念，皆得不退转于阿耨多罗三藐三菩提。

二、释义四

初、约三经释

【疏】闻是经者，教经也；受持者，行经也；不退菩提，菩提是本有性德，理经也。三经即是三德秘藏，圆该一切，舒之则弥纶法界，卷之则摄在一经。故使受持之人，恒沙如来护念，不退菩提也。

【钞】“闻是”下，释成三经；“三经”下，会归三德：理经即法身德，行经即般若德，教经即解脱德。圆该一切者，明三德无所而不具也。舒之则弥纶法界者，一即一切也；卷之则摄在一经者，一切即一也。能如是了，则《弥陀》一经充满法界可也，十方法界皆具此经可也。又须了达教行理经，举一即三，余二易知。今但明行经。如执持名号，一心不乱，行经，般若德也；所持名号，万德全彰，理经，法身德也；念念灭除生死重罪，教经，解脱德也。受持之人，如来护念。其所护念，不在兹乎？

次、约附文释

【疏】灵芝云：“闻是经受持者，牒前依正庄严、修证因果之文；及闻诸佛名者，牒前六方称赞之文也。护谓覆护，不使魔娆；念谓忆念，不令退失。”唐译云，闻是经已，深生信解，必为十方十殑伽沙诸佛世尊之所摄受。

【钞】在文可知。

三、约果号释

【疏】阿耨多罗，此云无上；三藐，此云正等；三菩提，此云正觉。佛之果号。

四、约功用释

【疏】灵芝云：“博地凡夫，业惑缠缚，流转五道百千万劫。忽闻净土，志愿求生，一日称名，即超彼国，诸佛护念，直趣菩提。可谓万劫难逢，千生一遇。”

【钞】万劫难逢，千生一遇，亦有泛的不同。如虽闻大法，获种善根，未必即能顿超生死，以其轮回难出、大道难成故也。今所说法，信受奉行，一日之功，超三僧祇。诸佛护念，的在是乎！

三、流通分二

初、牒科

三、流通分二

初、佛劝信受二

初、劝信

二、释经二

初、佛劝信受二

初、劝信二

初、列经

是故舍利弗，汝等皆当信受我语及诸佛所说。

二、释义

【疏】叮咛告诫，勉令生信我及十方诸佛所说。

二、显益二

初、分科

二、显益二

初、由因克果二

初、正示二

初、修因

二、释经二

初、由因克果二

初、正示二

初、修因二

初、列经

舍利弗，若有人已发愿、今发愿、当发愿，欲生阿弥陀佛国者。

二、释义

【疏】已即过去，今即现在，当即未来。发愿是因，得生是果。有愿必生，万无一失。

二、感果二

初、牒科

二、感果

二、释经二

初、列经

是诸人等，皆得不退转于阿耨多罗三藐三菩提，于彼国土，若已生、若今生、若当生。

二、解义

【疏】“是诸”下，唐译云，一切定于无上菩提得不退转。“于彼”下，唐译云，一切定生无量寿佛极乐世界清净佛土，是故皆应深心信解，发愿往生，勿行放逸。

【钞】是诸人等，指前三时发愿之人。皆得不退菩提者，非是他人，只是于彼国土已发愿者，则若已生；今发愿者，则若今生；当发愿者，则若当生。然愿非虚设，发必导行，行非浪施，修必因信。三者圆满，必得往生。若得往生，决不退转。

二、结劝二

初、牒科

二、结劝

二、释经二

初、列经

是故舍利弗，诸善男子善女人，若有信者，应当发愿，生彼国土。

二、释义二

初、明拣机

【疏】孤山曰，若有信者，应当发愿，则拣出无信之人。

【钞】采佛法宝，须假信手。苟无手人，徒入宝山。

次、明他力

【疏】夫求生净土者，是假他力。弥陀愿摄，释迦劝赞，诸佛护念，三者备矣。苟有信心，往生极易。如渡大海，既得巨航，仍有良导，加以顺风，必能速到彼岸矣。若其不肯登舟、迟留险道者，谁之过欤？

【钞】假他力者，乃取多分为言。以念佛三昧，于功用，但称名；于期限，方七日。苟不多假他力，云何即得往生？他力有三 ：一、弥陀愿摄。喻如巨航。二、释迦劝赞。喻如良导。三、诸佛护念。喻如顺风。惟其如此，是以速到。慈航已备而不肯登舟，甘心于罗刹鬼国，嗜片时之五欲，知必堕落而不之恤，亦愚也哉！

二、举难况易二

初、牒科

二、举难况易二

初、我赞诸佛

二、释经二

初、我赞诸佛二

初、列经

舍利弗，如我今者称赞诸佛不可思议功德。

二、释义三

初、明二译不同而同

【疏】此明诸佛互赞。唐译但云称扬赞叹无量寿佛，今言称赞诸佛者，以佛佛体同故。

次、引经证不同而同

【疏】《华严》云：“一切诸佛身，唯是一法身。一心一智慧，力无畏亦然。”

三、结二译不同而同

【疏】是故称赞弥陀，即是赞诸佛也。

【钞】《华严》云，一切诸佛各有自受用身及以化境，则彼此各各不同也；唯是一法身等，则同也。此即三德三身等，种种三法，莫不皆同，岂非称赞阿弥陀即是称赞诸佛乎？

二、诸佛赞我二

初、牒科

二、诸佛赞我二

初、述彼赞词

二、释经二

初、述彼赞词二

初、列经

彼诸佛等亦称赞我不可思议功德，而作是言：释迦牟尼佛能为甚难希有之事，能于娑婆国土五浊恶世，劫浊、见浊、烦恼浊、众生浊、命浊中得阿耨多罗三藐三菩提，为诸众生说是一切世间难信之法。

二、释义四

初、泛明诸佛同赞

【疏】彼诸佛等亦称赞我，则弥陀亦同诸佛称赞释迦也。

【钞】彼此虽各相赞，而其所赞，正自不同：如释迦之赞弥陀，则以能大慈与乐，取土摄受；弥陀之赞释迦，则以能大悲拔苦，现土折伏。虽有互用，实亦互益，故拔苦正欲与乐，与乐正欲拔苦。慈悲兼济，与拔并施。若严父之与慈母，道并行而不相悖也。

次、述彼诸佛赞词三

初、明因德立称

【疏】释迦，此云能仁；牟尼，此云寂默。能仁则大慈应物，寂默则大智冥理。

【钞】大智冥理，自证之体也；大慈应物，化他之用也。今正言应用。如来应于五浊恶世，是以号为能仁。

次、明称名之德

【疏】能为甚难希有之事者，下文自释：一、于五浊得菩提，二、为众生说难信之法。

【钞】释迦之所以称能仁者，盖有二能焉：一、于难得菩提之土，而得此菩提，是故号为寂默。盖能于非寂非默之境，而得寂默菩提。此一能也。二、于刚强浊恶不解之土，而说此妙法，是故号为能仁。盖能于鲜信鲜解之人，而说难信之法，是故号为能仁，此二能也。

三、释所化之国二

初、释娑婆

【疏】梵语娑婆，此云堪忍，以众生堪能忍受三毒诸烦恼故。

【钞】三毒者，贪、瞋、痴也，总该五利使、五钝使、见惑八十八使、思惑八十一品也。皆称烦恼者，烦如烦热，恼即恼乱，不得须臾清凉自在，亦可谓之极苦矣。然而恬然忍受，不特不以之为苦，犹且以之为乐，此其所以称堪忍也。

次、释五浊二

初、总释

【疏】五浊者，《楞严》云：“譬如清水，投之沙土，土失留碍，水亡清洁，汩然浑浊。”由此五浊，理水亡清。

【钞】清水，喻真空之理；沙土，喻见思，并所召果色。一理一惑，相织妄成，由是水失清净，土失留碍，故曰“由此五浊，理水亡清”。名之为浊，但此经五浊与《楞严》粗细不同，事理咸异。若会而归之，又不同而同也。

次、别释五

初、劫浊

【疏】劫者，梵语劫波，此云时分。从减劫人寿二万岁时，即入劫浊。四浊增剧，聚在此时。瞋恚增剧，刀兵起；贪欲增剧，饥馑起；愚痴增剧，疾疫起。三灾起故，烦恼倍隆，诸见转炽，众浊交凑，如水奔昏。

【钞】劫名时分，以世界为体。世界有成住坏空，为四大时分，每一时分有二十翻增减之久。今是住劫减劫之末。减劫之初，人寿有八万岁，过一百年减一岁，减至二万岁，即入劫浊，浊未增盛。自尔已后，众生三毒日增月盛，至释迦时，人寿百岁，故曰“四浊增剧，聚在此时”。刀兵等者，小三灾也。生当此时，灾起不常，职由人心三毒所感，然犹未至太剧。减至人寿十岁之时，此小三灾方名极隆，世界众生将无噍类，谓之“子德减父德，子年减父年”。然后人心厌苦，渐能迁善，由是又过百年增寿一岁。寿逾增而善逾进，增至八万岁而后止，谓之“子德增父德，子年倍父年”。如是凡经二十番，然后入于坏劫，则火、水、风大三灾次第发现。复经如是二十番时，方入空劫。空二十番时，世界复成。亦二十番时，方入住劫。当释迦时，正住劫第九番减劫之时，故曰能于五浊恶世等。

次、释见浊

【疏】见者，身见、边见、戒取、见取、邪见五利使，乃至六十二见等也。

【钞】身见者，谓于五阴中妄计有身，强立主宰，恒起我见，执我、我所，是名身见。边见者，谓计我身或断或常，执断非常，执常非断，但执一边，是名边见。戒取者，谓于非戒之中谬以为戒，强执胜妙，希取进行，是名戒取。见取者，谓于非真妙法中谬计涅槃，心生取著，妄计所得为胜，是名见取。邪见者，谓邪心取理，颠倒妄见，不信因果，断诸善根，作阐提行，是名邪见。出《涅槃经》。六十二见者，谓外道之人，于色、受、想、行、识五阴法中，每一阴起四种见，谓计色大我小、我在色中，我大色小、色在我中，离色是我，即色是我；色阴既尔，余四亦然，成二十见；约过去、现在、未来三世论之，成六十见；加断、常二见为根本，共六十二。出《涅槃经》。五利使者，利即快利之义，谓此五种妄惑，动念即生，造次恒有；使即驱使之义，谓诸众生，为此五种妄惑驱逐心神，流转三界，无有出期，故名使也。

三、释烦恼浊

【疏】烦恼者，贪、瞋、痴、慢、疑五钝使，乃至百八烦恼等是也。

【钞】贪，即引取无厌也，谓诸众生贪著世间色欲、财宝，恣纵心情，而无厌足。瞋即忿怒，谓诸众生于违情境上起诸瞋恚，恼乱自他。痴即迷惑不了，谓诸众生以迷心缘境，于一切法不能明了。慢即自恃轻他，谓诸众生自恃种姓富贵、有德有才，轻慢于他。疑即犹豫不决，谓诸众生迷心乖理，不能通达法相。五钝使者，钝即迟钝，谓此五种妄惑，既非动念即生，亦非造次恒有，故言钝也。百八烦恼者，昏烦之法，恼乱心神，故名烦恼，谓眼、耳、鼻、舌、身、意六根，对色、声、香、味、触、法六尘，各有好、恶、平等三种不同，则成十八烦恼；又于其中起苦受、乐受、不苦不乐受，复有十八，共三十六种；更约过去、现在、未来三世，各有三十六种，总成百八烦恼也。

四、释众生浊

【疏】众生者，揽五阴见慢果报，立此假名。

【钞】众者，多也。揽五阴实法，立众生假名。而言见慢果报者，约由因感果为义，见、慢，即过去利、钝二使之因；果报，即现在五阴之果。

五、释命浊

【疏】命者，刹那生灭，摧年促寿。

【钞】释迦现世，人寿八十，虽名曰短，较年犹长。复以年而较月，以月而较日，渐渐相较，至于刹那。一念有九十刹那，刹那有九百生灭。所谓“岂惟年变……兼又日迁”，以至喻云：“如火成灰，念念销殒，殒亡不息。”“决知此身，终从变灭。”盖世人之寿，为八相所迁，所谓小四相迁大四相，故曰“刹那生灭，摧年促寿”。

三、结皆由悲愿

【疏】《悲华经》云：“吾以大悲本愿力故，处此浊恶不净国土。”

【钞】浊恶国土，众生悲苦，正与释迦悲愿相应，所谓“下合六道众生同一悲仰”；求生净土，众生仰乐，正与弥陀慈愿相应，所谓“上合十方诸佛同一慈力”。然而释迦之悲，非不兼慈，弥陀之慈，非不兼悲，今对二土净秽，故偏言一边耳。

四、结难信之法

【疏】夫念佛三昧，不拣贤愚，不择贵贱，不论久近，不分善恶，唯取决定信心。临终恶相，十念往生。此乃具缚凡愚、屠沽下类，刹那超越成佛之法，可谓一切世间甚难信也。

【钞】夫佛法大海，一味平等，固于贤愚贵贱无所分别。若言临终恶相，十念往生，惟净土一门方有是事，一切世间实为难信，可谓大乘中之大乘、了义中之了义也。

二、显示不虚二

初、牒科

二、显示不虚

二、释经二

初、列经

舍利弗，当知我于五浊恶世行此难事，得阿耨多罗三藐三菩提，为一切世间说此难信之法，是为甚难。

二、释义二

初、明释迦具足二难

【疏】孤山曰：“五浊界中，行难行之行，而得菩提，其事已难。复说此难信之法。二事兼行，是甚难也。诸佛赞我，岂虚言哉？”

【钞】诸佛同赞释迦者，谓具二难故：一者，于难成道之国而能成道；二、于难生信之人而说此法。对显诸佛，则成二易矣。

次、显二土修行难易

【疏】慈云云，五浊得道为难，净土修行则易。

【钞】慈云大师云，娑婆得道有十难：一、不常值佛，二、不闻说法，三、恶友牵缠，四、群魔恼乱，五、轮回不息，六、难逃恶趣，七、尘缘障道，八、寿命短促，九、修行退失，十、尘劫难成。净土修行有十易：一、常得见佛，二、常闻法音，三、圣贤集会，四、远离魔事，五、不受轮回，六、永离恶趣，七、胜缘助道，八、寿命无量，九、入正定聚，十、一生行满。难易之状，明言如此，可不舍难而取易乎？

二、众喜奉行二

初、牒科

二、众喜奉行

二、释经二

初、列经

佛说此经已，舍利弗及诸比丘，一切世间，天、人、阿修罗等，闻佛所说，欢喜信受，作礼而去。

二、释义五

初、约机收简

【疏】一切世间，总收四众十界；别举三善道者，多受化之机故也。天，谓梵、释、欲、色等天。阿修罗，此云非天，富贵同天，而多谄诳，无天行故。等者，等于八部鬼神，同闻众也。

【钞】《解》中明经所叙闻法之机，有收有简。一切世间，则总收四众十界。四众固是常闻法者，十界则兼收四趣，谓所收机若是之广也。天、人、修罗，则简去余趣，惟举三善道也，谓所受化之机若此之多也。此且就一往约余经者为言。若极乐法门，如大本中说，临终地狱相现，以至蜎飞蠕动，皆以愿力摄之，令生彼国，则所摄之机，诚宜四众十界，无所而不收也。

次、明益所以

【疏】孤山曰，闻所未闻，故欢喜信受；重法尊师，故作礼而去。

三、获益浅深

【疏】言欢喜者，义该深浅，或得欢喜益，或证理入欢喜地。

【钞】得欢喜益者，约世界悉檀判也；入欢喜地者，约第一义悉檀判也。

四、引证深益

【疏】故大本结益，无量众生发菩提心，那由他人得法眼净。

【钞】发菩提心，位在大乘，得入理益；得法眼净，位在小乘，得入理益。经又云信受奉行，则又获为人悉檀生善之益。惟阙对治悉檀破恶之益，既有三益，应亦该之。

五、流通永永

【疏】宣布十方，垂于万世，尽未来际，利乐无穷。

【钞】流通之法，大要两种：一、自行，二、化他。自行又有两种：一、如说修行，即七日持名，一心不乱；二、读诵经文，随文解义。昔梁朝有道珍法师，尝于庐山念佛作水观，忽梦江水弥满，众人乘船，言往西方。珍言：“道珍一生修西方业，可附我而去。”船上人云：“法师虽讲经甚大，未诵《弥陀经》并《往生咒》，未浴僧，净业未圆，不得往也。”珍于是感泣。梦觉后，乃废讲业，专诵此经及《往生咒》，并营僧浴。至垂终夜，异光明耀峰顶，如列数千炬。神人持珍台而至，请师往生。故知流通愿生，不可以不读诵也。二、化他者，即纯以此经为人演说，劝他念佛，愿生极乐，或书写解释，莫非其行。以此化他功德，回向净土，发愿往生。昔四明昝学谕，常以擘窠图印施，劝人念佛。有计公，桃源铁工也，年将七十，两目丧明，初受一图，念满三十六万声。念至四图，两目了然。如是三载，念满十七图。一日念佛，忽然气绝，半日复苏曰：“我见佛菩萨，令分六图与昝学谕，是劝导之首；分一图与李二公，此是表图之人。”嘱其子，往谢学谕。言讫沐浴，西向坐逝。以此而观，劝人念佛，亦往生之行。况昝学谕既能劝人，岂不能自念？自利兼人，功德倍隆，往生净土，品位必高。

《弥陀略解圆中钞·卷下》终

附刻

拔一切业障根本往生净土神咒

捺摩阿弥多婆夜一 哆他伽哆夜二 哆地夜他三 阿弥利都四 婆毗五 阿弥利哆六 悉耽婆毗七 阿弥利哆八 毗迦兰帝九 阿弥利哆十 毗迦兰哆十一 伽弥腻十二 伽伽那十三 枳多迦隶十四 莎婆诃十五

佑师云，咒是梵语，此方之人，持诵不经师授，讹谬实多。此咒载养字函，书者节句差误，后人沿袭，遂失其正。《龙舒净土文》《乐邦文类》等不原所以，执之为是，而反以正为误，闻义不从，谬之甚矣。请以《楞严咒》等比对可知。今依正本刊印，普劝诵持，使密语流行，不失其正也。

余谓，佑师既准《楞严咒》节正句逗，则第四句应同第六句四字为句，移第五句“都”字归上，为“阿弥利都”，第五句但“婆毗”二字为句。佑师所撰《净土指归》中亦载此咒，谓“哆”字虽音“多曷切”，不可作入声重呼，当与“带”字同音。此亦深有所以。盖“哆”字若依篇韵，应读作“侈”，今“多曷切”读作“带”者，乃梵音弹舌之声。盖为东华无弹舌声字，故译人凡遇弹舌声，即以此方字加之以“口”，但遇有口字，悉须弹舌。今“哆”字加“口”而读作“带”，便成弹舌之声故也。

刻《圆中钞》跋

《佛说阿弥陀佛》一经，其犹富贵人家家常之饭谱、堂室之物帐、衣服之款记、苑囿之花疏，不过直纪其事，以付当家儿，使其守之弗失，用之不穷，又何必赘以注脚、疣以钞释？第虑少年子弟，厌膏粱而莫辨菽麦，侈锦绣而罔识桑麻。是以长者之侧，臣佐吏民，注记卷疏者，得握笔而进矣。

吴门蘧庵法师之《略解》，余首登讲席时，以之发轫。经三十余年，恍焉若新。然《解》虽称“略”，于中多涉教门关钥，乃为初学钞出圆中。已证惟心净土、本性弥陀者，必以是为刍狗。若夫方问径于清泰者，不无少裨云。四明延庆法子圆复募刻流通，余嘉其有自益公人之志，故复为之跋。

皇明天启五年冬 传天台无尽灯僧书

《佛说阿弥陀经略解圆中钞》简体版校对说明

我国大陆地区自一九五六年开始推行简体字以来，历经六十余年的教育、学习，人们已经形成了阅读定势，即只愿读横排的简体字，遇到竖排的繁体字，就会本能地拒绝。《阿弥陀经略解圆中钞》著于明代，被称为是《阿弥陀经》的三大注疏之一，所以弘扬净土法门者，就有必要将这部古籍的格式进行现代化处理，以契今人的阅读之机，让此圆融中道之钞更广泛地利益众生。

此次《佛说阿弥陀经略解圆中钞》简体本校勘，以台湾省台南市湛然寺2006年依线装本影印的《弥陀略解圆中钞》为底本。影印本为繁体字竖排，每页十列，每列十九个字，今改为简体字横排，并加注现代标点。兹将校勘过程中的一些处理方法说明如下：

一、文字校勘

繁体字。依据国务院2013年发布的《通用规范汉字表》后的附表《规范字与繁体字、异体字对照表》，将影印本中的繁体字转为对应的简体字。如原文“摩訶拘絺羅”，在《通用规范汉字表》中，“”被类推为规范字。在《规范字与繁体字、异体字对照表》中，“絺”是“”的繁体字。故此次校勘，将“絺”转为“”。

异体字。依据《规范字与繁体字、异体字对照表》，同时查阅了商务印书馆2016年出版的《现代汉语词典》（第7版）和网络汉典（www.zdic.net），将影印本中的异体字转为对应的规范字。如原文“以至蜎飛蝡動”，此处的“蝡”是“蠕”的异体字，故将“蝡”转为“蠕”。

旧字形。将影印本中的“眞”“靑”“黃”“脫”等旧字形，改为“真”“青”“黄”“脱”等现在通用的字形。

古今字。为尊重影印本原文，古今字不予修改。如原文“作师子吼，说法度脱”“如师子王，摧伏群兽”，其中的“师”，同今天的“狮”。又如“华”与“花”，在表示“植物的花朵”时，影印本中既用“华”，也用“花”。如原文“复有七种宝树：其纯一宝树者，根茎枝叶华果皆以一宝；二宝为一树者，根茎枝叶花果间以二宝；三宝为一树者，根茎枝叶花果间以三宝；四宝为一树者，根茎枝叶各以一宝，其花与果同于根茎；五宝为一树者，根茎枝叶花各以一宝，果则同于其根；六宝为一树者，根茎枝叶华果各以一宝”，又如“大本又云，有天优钵罗华、钵头摩花、拘物头华、芬陀利花，皆天花也”，等等，皆保持原样，不予统一。

通假字。如“惟”通“唯”，“辩”通“辨”，但影印本中，这些字同时使用。在表“唯独”“只有”义时，既用“唯”，如“唯有诸佛”“唯专观理”“唯取决定信心”等；又用“惟”，如“惟彼智臣善解其义”“惟苦无乐”“惟佛与佛乃能究尽诸法实相”等。既有“唯心”，如“体即唯心”“净土唯心”“法界唯心”等；又有“惟心”，如“惟心本性”“惟心净土”“惟心本具”等。在表达同一个意思时，既用“辨”，又用“辩”。如原文“四辩者，一、义无碍辨，谓知一切诸法义理，通达无滞；二、法无碍辨，谓通达一切诸法名字，分别无滞；三、辞无碍辩，谓于诸法名字、义理，随顺一切众生，殊方异语，为其演说，能令各各得解，辨说无滞；四、乐说无碍辨，谓随顺一切众生根性、所乐闻法而为说之，圆融无滞。佛凡说法，以此四无碍辨才而宣演之，故曰佛说”，又如“七、世智辩聪难”“众生生者，皆正定聚，故无世智辨聪难也”，等等。原文“二、傍序”“名傍是宾，体正是主”“其母省亲，生于路傍故”“六、判教傍正”，此四处的“傍”音páng，通“旁”。因对读者的阅读、理解基本不会造成歧义，为尊重原版故，通假字皆保持原样，不予修改与统一。

同音字。如“聚”与“俱”，原文既说“圣贤聚会”“诸上善人聚会”，又说“诸上善人俱会一处”。又如“翻”与“番”，既说“每一时分有二十翻增减之久”，又说“复经如是二十番时，方入空劫。空二十番时，世界复成。亦二十番时，方入住劫”。为尊重原版故，同音字皆保持原样，不予修改与统一。

错字。对影印本中的个别错误，校勘时进行了更正。如原文“次、述彼诸佛赞词五”，其中的“五”错误，因“述彼诸佛赞词”只包括三个层次的内容，故校勘时改为“次、述彼诸佛赞词三”。

二、标点加注

本次校勘加注的现代标点，以2012年实施的《标点符号用法》（国家标准）为依据。

《佛说阿弥陀经略解圆中钞》影印本中，有大量对佛经和祖师著作的引用，在校勘时，若引文与佛经和祖师著作原文完全一致或基本一致，则引文加双引号；若引文与佛经和祖师著作原文差别较大，则按间接引语处理，不加双引号；若引文与佛经和祖师著作原文虽然差别较大，但引文较多，中间有多个句号，此时引文也加双引号，以便读者知晓引文的范围。

三、制作层次结构表

《佛说阿弥陀经略解圆中钞》层次结构庞大、复杂，为令读者能更清晰地明白各层次关系，故制作层次结构表，附于书后。

全书内容分为两大部分，第一部分是“《佛说阿弥陀经略解》序”，第二部分是“释解文”。释解文分为两个层次，第一层次是“释题解”，第二层次是“释经文”。释经文分为三个方面：释序分、释正宗、流通分。制作的八张层次结构表是：《佛说阿弥陀经略解》序、释解文、释经文、释正宗、正报（因纸张空间有限，故将“释正宗”中的“正报”“修证行法”和“诸佛称赞”单独做表）、修证行法、诸佛称赞、流通分。

另外，影印本中有一些引用的文字，与所引佛经、祖师著作有差异，现附录于后，以供读者参考。

1.在《重刻〈弥陀略解圆中钞〉劝持序》中，原文：“普贤乃为说十大愿王，劝进善财并华藏海众，回向西方极乐世界。”查《增广印光法师文钞·卷三·重刻〈弥陀略解圆中钞〉劝持序》，在“回向”后有“往生”二字。

2.在“释说字”中，原文：“四明云：‘悦是畅悦，怀是心怀。若论此经，即是如来久修久证念佛三昧，蕴之在怀，今机叩发，说之乃畅昔之所怀。’”此处的“若论此经”，查《观无量寿佛经疏妙宗钞》卷第二（《乾隆大藏经》）为“若就此经”。

3.在“引论明体”中，原文：“《妙宗钞》云：‘诸法不生不灭，非有非无，无能无所，离言说相，离名字相，离心缘相。离此等相，名为实相，无相之相也。’”此处的“诸法不生不灭，非有非无”，查 《观无量寿佛经疏妙宗钞》卷第三（《乾隆大藏经》）为“诸法当处，不生不灭，非有非空”。

4.在“总科三分”中，原文：“后《增一阿含》至，世尊果云：‘万流入海，同一咸味。四姓出家，同称释氏。’”查《佛祖历代通载》卷第七（《乾隆大藏经》），在介绍释道安大师时说：“安入关，沙门万数皆随师姓而名。安曰：‘师莫如佛世也，应沙门宜以释为氏。’及《增一阿含经》至，乃云：‘四河入海，无复异名。四姓出家，同称释氏。’遂与符合焉。”《佛祖统纪》卷第三十六（《大正藏》第49册）云：“安入关，沙门皆随师姓。安曰：‘师莫如佛，应沙门宜以释为姓。’及《增一阿含经》至，有云：‘四河入海，无复异名。四姓出家，同称释氏。’”《释氏稽古略》卷二（《大正藏》第49册）云：“安至长安，沙门万数各随其师为姓。安曰：‘师莫如佛世尊也，应沙门宜以释为氏。’及《增一阿含经》至，乃云：‘四河入海，无复异名。四姓出家，同称释氏。’与经符合。”

《增壹阿含经·卷第二十一·苦乐品第二十九》（乾隆大藏经）云：“闻如是：一时，佛在舍卫国祇树给孤独园。尔时，世尊告诸比丘：‘今有四大河水从阿耨达泉出。云何为四？所谓恒伽、新头、婆叉、私陀。彼恒伽水，东流，牛头口出；新头，南流，师子口出；私陀，西流，象口中出；婆叉，北流，从马口出。是时，四大河水绕阿耨达泉已，恒伽入东海，新头入南海，婆叉入西海，私陀入北海。尔时，四大河入海已，无复本名字，但名为海。此亦如是，有四姓。云何为四？刹利、婆罗门、长者、居士种，于如来所，剃除须发，著三法衣，出家学道，无复本姓，但言沙门释迦弟子。所以然者？如来众者，其犹大海，四谛其如四大河，除去结使，入于无畏涅槃城。是故，诸比丘，诸有四姓剃除须发、以信坚固出家学道者，彼当灭本名字，自称释迦弟子。所以然者？我今正是释迦子，从释种中出家学道。比丘当知，欲论生子之义者，当名沙门释种子是。所以然者？生皆由我生，从法起，从法成。是故，比丘，当来方便，得作释种子。如是，诸比丘，当作是学。’尔时，诸比丘闻佛所说，欢喜奉行。”

5.在“释所显能闻”中，原文：“《佛地论》云：‘谓结集时，共请言：“如汝所闻，当如是说。”传法菩萨便许可言：“如是当说，如我所闻。”’”查《佛地经论》卷第一为：“谓结集时，诸菩萨众咸共请言：‘如汝所闻，当如是说。’传法菩萨便许彼言：‘如是当说，如我所闻。’”

6.在“释阿逸多”中，原文：“《思益经》云：‘若众生见者，即得慈心三昧。’”查《思益梵天所问经》为：“弥勒菩萨言：‘若菩萨，众生见者，即得慈心三昧，是名菩萨。’”

7.在“释乾陀诃提”中，原文：“《思益经》云：‘恒河沙劫为一日夜，是三十日为一月，十二月为一岁，过百千万亿劫得值一佛。如是值恒河沙佛，行诸梵行，修习功德，然后授记，心不休息。’”查《思益梵天所问经·卷第三·名字义品第十三》（《乾隆大藏经》）为：“无疲倦菩萨言：‘若恒河沙等劫为一日一夜，以是三十日为一月，十二月为一岁。以是岁数，若过百千万亿劫，得值一佛。如是于恒河沙等佛所行诸梵行，修集功德，然后受阿耨多罗三藐三菩提记，心不休息，无有疲倦，是名菩萨。’”

8.在“释四华”中，原文：“灵芝云：‘车轮大小，难为定准。《十住婆沙论》云，轮王千辐轮，周围十五里。’‘青色’下，‘《观经》云：“一一池中，有六十亿七宝莲华。”则非止四色。“一一莲华，团圆正等十二由旬。”非止如车轮也。大本云：“池中莲华或一由旬，乃至百千由旬。”’”查《阿弥陀经义疏》（《大正藏》第 37 册，灵芝元照律师著）为：“若准《观经》：‘一一池中，有六十亿七宝莲华。一一莲华，团圆正等十二由旬。’既言七宝，非止四色。十二由旬，非止车轮。然车有大小，难为定准，此间极大不过数尺。可依轮王车轮为量。《十住毗婆沙》云：‘转轮圣王千辐金轮，种种珍宝庄严其辋，琉璃为毂，周圆十五里。’准此，未及半由旬，亦约小者耳。所以二经不同者。慈恩云：‘华有大小，彼据极大，此约最小。’今准大本：‘池中莲华或一由旬，乃至百千由旬。’则知大小不同。经中但是随宜趣举，不必以此较经优劣。”

9.在“释供养”中，原文：“经云：‘阿弥陀佛刹中，诸菩萨承佛威神，一食之顷，遍至十方无量世界，供养诸佛，随心所欲。花香伎乐，衣盖幢幡，无数供养之具，自然化现在前，珍妙殊特，非世所有，辄以奉佛及诸菩萨声闻之众。或欲献华者，即于空中化成华盖，小者周围四十里，或五十里，或六十里，如是展转渐大，有至于六百万里。’”此处的“周围”，查《佛说大阿弥陀经·菩萨出供分第三十三》（王龙舒会集）为“周圆”。

10.在“释食时”中，原文：“大本具云：‘其饭食时，有欲银钵者，有欲金钵者，有欲琉璃、水晶钵者，有欲珊瑚、琥珀、砗磲、玛瑙钵者，或用明月珠、摩尼珠、白玉、紫金等钵，皆随其意，化现在前，百味饮食充满其中，酸咸辛淡，各如所欲。多亦不余，少亦不缺。亦不以美故，过量而食，惟以资益气力。食已，自然消散，而无遗滓。或但见色闻香，意以为食，自然饱适，无所味著，身心清利。既已用已，自然化去。再欲食时，复现如前。极彼刹中，清净安隐，微妙快乐，次于无为泥洹之道。’”查《佛说大阿弥陀经·自然饮食分第二十五》为：“其饮食时，有欲银钵者，有欲金钵者，有欲水晶、琉璃钵者，有欲珊瑚、琥珀、砗磲、码瑙钵者，或欲明月珠、摩尼珠、白玉、紫金等钵，皆随其意，化现在前，百味饮食充满其中，酸咸辛淡，各如所欲。多亦不余，少亦不缺。亦不以美故，过量而食，惟以资益气力。食已，自然消散，而无遗滓。或但见色闻香，意以为食，自然化去。再欲食时，复现如前。极彼刹中，清净安稳。”

11.在“释生心”中，原文：“灵芝云：‘此界心垢，常思五欲；彼土心净，专念三宝。两土升沉，于斯可见。’”查《阿弥陀经义疏》为：“此界心垢，常思五欲。彼方心净，专念三宝，晨夕所存，更无他意。两土升沉，于兹可见。”

12.在“引大本明光明无量”中，原文：“若具引者，阿弥陀佛光明明丽快甚，绝殊无极，胜于日月之明千万倍。”此处的“千万倍”，查《佛说大阿弥陀经·十三佛号分第十三》为“千万亿倍”。

13.在“释少善根”中，原文：“灵芝云：‘欲显持名功胜，先斥余福为少善根。施、戒、禅、诵，一切福业，若无正信，回向愿求，皆为少善，非往生因。’”查《阿弥陀经义疏》为：“如来欲明持名功胜，先贬余善为少善根。所谓布施、持戒、立寺、造像、礼诵、坐禅、忏念、苦行，一切福业，若无正信，回向愿求，皆为少善，非往生因。”

东林寺净土文化研究所

2020年1月

《佛说阿弥陀经略解圆中钞》层次结构表

回向

愿以此功德 庄严佛净土
上报四重恩 下济三途苦
若有见闻者 悉发菩提心
尽此一报身 同生极乐国

极乐嘉宾网站：jilejiabin.com
邮箱：contact@jilejiabin.com
欢迎自由流通但禁止营业使用
扫描网站二维码获取更多图书